N A C R T

STRATEGIJA INTELEKTUALNE SVOJINE CRNE GORE ZA PERIOD 2022-2025

I UVOD

**1. Opšti uvod**

Od trenutka kada je obnovila nezavisnost 2006. godine i postala članica Svjetske organizacije za intelektualnu svojinu (WIPO) 2007. godine, Crna Gora je uložila značajne napore na uspostavljanju efikasnog i kredibilnog sistema intelektualne svojine. Najbolji dokaz takvih nastojanja je činjenica da je Crna Gora uspjela, već u martu 2014. godine, da otvori pregovore o pristupanju s Evropskom unijom (EU) u Poglavlju 7 – Pravo intelektualne svojine, a da joj nisu bila data bilo kakva početna mjerila odnosno mjerila za otvaranje ovog poglavlja.

Od četiri završna mjerila odnosno mjerila za zatvaranje ovog poglavlja, koja su postavljena Crnoj Gori u okviru Zajedničke pozicije sa EU za Poglavlje 7, tri su direktno usmjerena na usklađivanje zakonodavstva sa zakonodavstvom EU u oblasti intelektualne svojine. Četvrto – i ono koje predstavlja najveći izazov - fokusirano je na to da Crna Gora obezbijedi dovoljne administrativne kapacitete za registraciju i sprovođenje prava intelektualne svojine i obezbijedi bilans ostvarenih rezultata kad je riječ o istragama, krivičnom gonjenju i sudskom postupanju u slučaju kršenja prava. Snažno ohrabrena otvaranjem pregovora o pristupanju u ovoj oblasti, Crna Gora je praktično uspjela da ispuni prva tri mjerila. Međutim, još uvijek je potrebno preduzeti niz aktivnosti kako bi se ispunilo četvrto završno mjerilo.

Uvođenje sveobuhvatne i djelotvorne strategije intelektualne svojine može snažno doprinijeti ekonomskom razvoju i dobrobiti društva. Naime, djelotvorno sprovođenje takve strategije može značajno unaprijediti nacionalni sistem intelektualne svojine i na taj način olakšati otvaranje novih radnih mjesta i poboljšati ekonomsku dobrobit. Imajući to u vidu, Crna Gora je 2012. godine usvojila svoju prvu nacionalnu strategiju intelektualne svojine, za period 2012 – 2015. Od tada su uvedene i druge važne nacionalne strategije koje se dijelom usredsređuju na sistem intelektualne svojine (npr. Industrijska politika Crne Gore 2019-2023, Strategija pametne specijalizacije Crne Gore 2019-2024, Strategija naučnoistraživačke djelatnosti 2017-2021, Strategija razvoja mikro, malih i srednjih preduzeća u Crnoj Gori 2018-2022, Nacionalna strategija održivog razvoja do 2030 itd).

**2. Kratak istorijat sistema intelektualne svojine u Crnoj Gori**

**Prvi napori na uspostavljanju modernog koncepta primjene i zaštite prava intelektualne svojine u Crnoj Gori učinjeni su krajem 19. vijeka. Preciznije rečeno, Knjaževina Crna Gora - koja je 1878. godine stekla formalno međunarodno priznanje kao nezavisna država - ratifikovala je Parišku konvenciju o zaštiti industrijske svojine i pristupila Bernskoj konvenciji o zaštiti književnih i umjetničkih djela 1893. godine. Međutim, zbog specifičnih ukupnih političkih i opštih društvenih okolnosti, Crna Gora nije uspjela da uspostavi institucionalnu infrastrukturu koja bi omogućila i osigurala efikasnu primjenu i zaštitu prava intelektualne svojine. Nakon Prvog svjetskog rata, Crna Gora je postala sastavni dio Kraljevine Srba, Hrvata i Slovenaca. Upravo je ova država osnovala prvo upravno tijelo zaduženo za upravljanje i zaštitu prava intelektualne svojine na cijeloj svojoj teritoriji. Naime, 1920. godine osnovana je Uprava za zaštitu industrijske svojine sa sjedištem u Beogradu. Ovo upravno tijelo je nekoliko puta mijenjalo strukturu i službeni naziv, posebno nakon Drugog svjetskog rata i prelaska na socijalistički politički i ekonomski sistem. Dakle, prvo je preimenovan u Saveznu upravu za pronalazaštvo 1948, Savezni zavod za patente 1954, Saveznu upravu za patente 1956, Upravu za patente 1958, Savezni zavod za patente 1967 i Savezni zavod za intelektualnu svojinu 1994. godine.**

**Nakon sticanja nezavisno 2006. godine, već krajem iste godine Crna Gora je postala članica Svjetske organizacije za intelektualnu svojinu (WIPO). Ubrzo nakon toga, u maju 2007. godine, osnovan je prvi crnogorski Zavod za intelektualnu svojinu (koji je započeo sa radom u maju 2008. godine), kao zasebno upravno tijelo zaduženo za registraciju, zaštitu i opštu promociju prava intelektualne svojine. Nekoliko mjeseci kasnije, u septembru 2007. godine, Vlada Crne Gore usvojila je Uredbu o obezbjeđivanju primjene prava iz oblasti intelektualne svojine, kako bi se obezbijedilo kontinuirano i sigurno uživanje prava intelektualne svojine stečenih u prethodnom državnom/pravnom sistemu. Od tada je Crna Gora dinamično radila na uspostavljanju modernog zakonodavnog okvira u oblasti intelektualne svojine. Istovremeno, odvijale su se intenzivne aktivnosti u smislu uspostavljanja i jačanja međunarodne saradnje. Zavod za intelektualnu svojinu uspostavio je blisku saradnju sa drugim relevantnim organizacijama/tijelima na evropskom nivou, kao što je Evropska patentna organizacija (EPO) i** Zavod za harmonizaciju unutrašnjeg tržišta (žigova i dizajna) Evropske unije (OHIM), koji je **prethodnik** Zavoda za intelektualnu svojinu **Evropske unije (EUIPO).**

**U martu 2014. godine, zbog već postignutog visokog nivoa zakonodavne i institucionalne usklađenosti sa EU standardima u oblasti prava intelektualne svojine, Crna Gora je otvorila pregovore o pristupanju s EU u poglavlju 7 – Pravo intelektualne svojine.**

**3. Značaj intelektualne svojine**

U užem značenju, pojam intelektualna svojina obuhvata isključiva privatna prava na određenim nematerijalnim dobrima.

|  |  |
| --- | --- |
| ***naziv subjektivnog prava intelektualne svojine*** | ***nematerijalno dobro koje je predmet zaštite*** |
| patent | pronalazak |
| žig | prepoznatljivi znak koji služi za označavanje robe ili usluge i razlikovanje roba/usluga jednog pravnog ili fizičkog lica od roba/usluga drugog pravnog ili fizičkog lica |
| pravo zaštite industrijskog dizajna | spoljni oblik proizvoda ili dijela proizvoda |
| pravo zaštite geografske oznake porijekla | geografsko ime, geografska oznaka ili tradicionalna oznaka koja se odnosi na određenu geografsku oblast, koja se koristi za robu (ili usluge) sa specifičnim kvalitetima ili karakteristikama koje su isključivo ili suštinski posljedica njihovog geografskog porijekla i koje su robi (ili uslugama) dale ugled |
| pravo zaštite topografije poluprovodnika | trodimenzionalni raspored elemenata poluprovodnika i veza između njih |
| pravo zaštite biljnih sorti | biljna sorta |
| autorsko pravo | autorsko djelo |
| pravo interpretatora | interpretacija |
| pravo proizvođača fonograma | fonogram |
| pravo proizvođača videograma | videogram |
| pravo proizvođača emisija – radiodifuznih organizacija | emisija |
| pravo proizvođača baze podataka | baza podataka |

U širem značenju, pojam intelektualne svojine obuhvata i poslovnu tajnu kao faktički oblik zaštite određenog tehničkog rješenja ili bilo kog podatka.

Zajednički imenitelj svim oblicima intelektualne svojine jeste njena isključivost, tj. mogućnost (pravna ili faktička) njenog nosioca da isključi druge iz korišćenja nematerijalnog dobra koje je predmet zaštite.

Značaj intelektualne svojine leži u društvenom kontekstu obilježenom tehnološkim revolucijama koje su u toku (npr. biotehnologija, informatika), imperativom dugoročnog obezbjeđenja privrednog rasta i odgovorima na izazove sa kojima se suočava savremeni svijet. Odgovor na ove izazove je premještanje težišta sa tradicionalne ekonomije zasnovane na eksploataciji prirodnih resursa na tzv. ekonomiju znanja.

Prema neo-klasičnoj ekonomskoj teoriji, znanje, kao sastavni dio tzv. ljudskog kapitala oduvijek je bilo činilac ekonomskih odnosa. Njegova vrijednost se izražavala kroz cijenu rada. U uslovima djelovanja ekonomskog zakona opadajućih prinosa, privredni rast se teorijski objašnjavao ekstenzivnim korišćenjem prirodnih resursa i radne snage, s jedne i promjenama u tehnologiji i organizaciji proizvodnje, s druge strane. Ove promjene, koje zapravo znače primjenu novog znanja, smatrale su se egzogenim (spoljnim) faktorom ekonomskog rasta. Trošak nastanka novih tehnologija i korist od njihove primjene nijesu bili integrisani u ekonomski model rasta, jer se smatralo da su one rezultat djelovanja van-ekonomskih faktora, tj. da su jednostavno date. Evidentne i rapidne promjene u ekonomskom i ukupnom životu ljudi, koje su posljedica eksponencijalnog uvećanja naučnog i tehničkog znanja tokom posljednjih pola vijeka, doveli su do revizije modela ekonomskog rasta. U novom (tzv. endogenom) modelu ekonomskog rasta postoje dvije nove i bitne postavke. Prva je da se tehnološke promjene sagledavaju kao rezultat ekonomske aktivnosti, te su integrisane u mehanizam funkcionisanja tržišta. Prema tome, tehnološkim razvojem se može upravljati odgovarajućom ekonomskom politikom. Druga je da tehnologija, odn. znanje uopšte, kao ekonomsko dobro, nije podložno djelovanju zakona opadajućih prinosa, kao što je to slučaj kod ostalih ekonomskih dobara. Osnovu ove bitne razlike između materijalnih i nematerijalnih faktora privređivanja čini fizička priroda tih dobara. Materijalna dobra su oskudna i potrošna, dok u svijetu nematerijalnih dobara nema oskudice, jer svako može koristiti isto dobro ne ograničavajući drugog u tome i ne umanjujući supstancu tog dobra. Otuda, znanje se može neograničeno akumulisati i koristiti, što znači da ono ima potencijal da obezbijedi uvećanje prinosa proporcionalno investiciji u njegovo stvaranje.

Pomenuti model endogenog rasta predstavlja teorijsko tumačenje očiglednog procesa premještanja težišta savremene ekonomske aktivnosti od one zasnovane na prirodnim resursima ka onoj zasnovanoj na znanju. Istovremeno, on sadrži i viziju opstanka i napretka ljudskog društva, uprkos aktuelnim problemima vezanim za iscrpljenje neobnovljivih prirodnih resursa, energiju, zagađenje čovjekove okoline, rast populacije i dr. Konkretnije, ljudska sposobnost da proizvodi, razmjenjuje i primjenjuje znanje prepoznata je kao glavni oslonac održivog ekonomskog rasta u budućnosti.

U ekonomiji zasnovanoj na znanju, kreiranje, transfer i primjena znanja postaju ekonomski procesi koji dobijaju zasebno mjesto u društvenoj podjeli rada i postaju jedan od aspekata ukupnog privrednog procesa. Znanje je privredno dobro za sebe, čija se vrijednost zasebno kvantifikuje i iskazuje.

Međutim, kad se u ovom kontekstu govori o znanju, neophodno je imati na umu da se ne misli samo na tehnologiju, odnosno znanje u uskom značenju te riječi. Riječ „znanje“ u metafori o „ekonomiji zasnovanoj na znanju“ ima i konotaciju informacije u širem smislu. Uslužne djelatnosti koje se sastoje u obradi i razmjeni informacija, takođe su karakteristične za ekonomiju zasnovanu na znanju. Isto važi i za privredne aktivnosti u oblasti tzv. realne ekonomije, koje se oslanjaju na eksploataciju simbola koje tržište prepoznaje i zasebno vrjednuje. Naime, roba ili usluga danas ima vrijednost ne samo na osnovu kvaliteta, već i na osnovu idejnog konteksta u kojem se troši. Isti predmet koji zadovoljava određenu praktičnu ljudsku potrebu imaće različitu vrijednost zavisno od toga da li njegov kupac vjeruje da uz taj predmet nabavlja i dodatno nematerijalno dobro koje prozvođač „isporučuje“ uz njega (npr. reputacija, društveni prestiž). Konačno, raznovrsni rezultati ljudske kreativnosti, posebno u oblasti umjetnosti i zabave, doživljavaju u ekonomiji zasnovanoj na znanju neslućene mogućnosti privredne eksploatacije. Otuda, popularan i široko prihvaćen termin „ekonomija zasnovana na znanju“ trebalo bi da se shvati kao ekonomija zasnovana na korišćenju nematerijalnih (intelektualnih) dobara.

Pouzdani indikatori da je svijet u procesu tranzicije ka novoj ekonomiji jesu: jačanje i rast uslužnog sektora, proporcionalno smanjenje fabričke radne snage, porast udjela intelektualnih dobara u vrijednosti proizvoda i usluga, porast udjela intelektualnih dobara u vrijednosti privrednih društava i, konačno, porast udjela ekonomskih aktivnosti koje se zasnivaju na eksploataciji intelektualnih dobara u bruto društvenom proizvodu.

Imajući sve ovo u vidu, može se konstatovati da pravo intelektualne svojine ima nekoliko osnovnih funkcija:

Prva je da stavljanjem u izgled zakonskog monopola na privrednu eksploataciju novih intelektualnih tvorevina, kao što su pronalasci, biljne sorte, topografije poluprovodnika i autorska djela, ono stimuliše „proizvodnju“ tih tvorevina i na taj način daje doprinos tehnološkom i kulturnom napretku društva.

Druga je da obezbjeđenjem isključivog prava na korišćenje znakova razlikovanja (žig, oznake geografskog porijekla) ono smanjuje informacionu asimetriju između subjekata koji nude i subjekata koji traže određenu robu ili uslugu na tržištu, čime se smanjuju transakcioni troškovi, stimuliše ulaganje u kvalitet robe i usluga, pa time i doprinosi efikasnosti tržišta.

Treća se sastoji u olakšavanju prometa prava na korišćenje intelektualnih dobara, tako što postoji zakonski osnov za prenos prava, kako *inter vivos* (putem ugovora i *ex lege*), tako i *mortis causae*.

Četvrta logično proizlazi iz ove funkcije: olakšanje ekonomske primjene zaštićenih intelektualnih dobara. Naime, u slučajevima kad nosilac prava nema kapacitet ili interes da neposredno iskorišćava određeno intelektualno dobro koje je predmet odgovarajućeg prava intelektualne svojine, on može ustupiti ili prenijeti to pravo onom subjektu koji ima kapacitet i interes za to. Na taj način intelektualna dobra lakše nalaze svoj put do primjene u proizvodnji, nego što bi to bio slučaj da nijesu predmet zaštite odgovarajućeg prava intelektualne svojine.

U zemljama kao što je Crna Gora, pravo intelektualne svojine ima jednu dodatnu karakterističnu funkciju koja je, sa stavnovišta tekuće ekonomske politike, ponekad čak u prvom planu. Riječ je o funkciji privlačenja stranih direktnih investicija. U uslovima globalne ekonomije, kapital traži povoljne uslove za privrjeđivanje, kao što su blizina izvora sirovina, kvalitetna i jeftina radna snaga, dobra komunikaciona infrastruktura, stimulativan poreski sistem. Efikasna pravna zaštita intelektualne svojine nesumnjivo ohrabruje inostrane firme da u zemlju donesu proizvodnju i usluge zasnovane na novim tehnologijama, renomiranim robnim i uslužnim markama, kao i tzv. kreativnu industriju. S druge strane, djelotvoran sistem zaštite intelektualne svojine predstavlja sastavni dio poslovnog okruženja koje povoljno utiče na razvoj domaće ekonomije zasnovane na znanju, djeluje podsticajno na projekte istraživanja i razvoja i napredak sektora nove ekonomije.

Takođe, turizam i specifični proizvodi u oblasti hrane i pića, kao stubovi crnogorske privrede, treba više da se oslanjaju na zakonsku regulativu u oblasti intelektualne svojine i opštu pravnu infrastrukturu kao snažan podsticaj daljem razvoju.

U ovoj Strategiji je težište na pravno zaštićenoj intelektualnoj svojini zato što je taj koncept specifičan i podržan posebnim pravno-institucionalnim aranžmanima. Ipak, ekonomski koncept intelektualne svojine je važan za Strategiju, jer skreće pažnju na to da intelektualna svojina u svom užem pravničkom značenju nije sredstvo ekonomskog razvoja ako se privredno ne koristi. Drugim riječima, nijedno pravo intelektualne svojine nema ekonomsku vrijednost po sebi, na osnovu činjenice da je utemeljeno na zakonu. Ono što pretvara pravo intelektualne svojine u ekonomsku vrijednost jeste njegovo produktivno korišćenje. Isto tako, okolnost da određeno intelektualno dobro nije zaštićeno nijednim pravom intelektualne svojine nije prepreka njegovom produktivnom ekonomskom korišćenju.

**4. Izrada Strategije**

U cilju izrade Nacionalne strategije intelektualne svojine (IP), Vlada Crne Gore zatražila je ekspertsku pomoć od Svjetske organizacije za intelektualnu svojinu (WIPO) . Nakon konsultacija sa resornim ministarstvom, izrađen je projekat Razvoja Nacionalne strategije intelektualne svojine, koji je uključio izbor i angažovanje WIPO međunarodnog i lokalnog eksperta.

Tokom trajanja Projekta, između ostalog, preduzete su sljedeće aktivnosti na prikupljanju svih potrebnih informacija:

- Preliminarni izvještaj o istraživanju za izradu Nacionalne strategije intelektualne svojine Crne Gore, koji je kasnije inovirala Radna grupa, pripremio je WIPO lokalni ekspert, u aprilu 2020. godine;

- prvi upitnici dostavljeni su zainteresovanim stranama i pripremljeni su odgovori u periodu jul-septembar 2020. godine;

- u decembru 2020. godine angažovan je WIPO međunarodni ekspert;

- u februaru 2021. godine održani su onlajn intervjui sa osam zainteresovanih strana, sačinjeni su zapisnici sa sprovedenih intervjua na engleskom jeziku i proslijeđeni WIPO-u i ekspertima;

- videokonferencija sa WIPO-om, ekspertima i predstavnicima Radne grupe održana je u maju 2021. godine;

- drugi upitnici dostavljeni su zainteresovanim stranama i pripremljeni su odgovori u maju 2021. godine;

- prvi izvještaj o procjeni pripremio je WIPO međunarodni ekspert u julu 2021. godine i dostavio WIPO-u na mišljenje;

- WIPO je u oktobru 2021. godine, dostavio inoviranu verziju nacrta Strategije i Akcionog plana;

- Radna grupa je u decembru 2021. godine izradila Nacrt strategije i Nacrt akcionog plana i stavila ih na javnu raspravu.

Strategija je sačinjena u skladu sa nacionalnom Metodologijom razvijanja politika, izrade i praćenja sprovođenja strateških dokumenata, Metodologijom za izradu nacionalnih strategija intelektualne svojine WIPO-a (drugo izdanje od 2020. godine; sa pristupom po mjeri države) i na osnovu povratnih informacija dobijenih putem upitnika i intervjua, uz dodatne konsultacije sa relevantnim institucijama i zainteresovanim stranama.

Prilikom izrade dokumenta, poštovana su sljedeća načela:

|  |  |
| --- | --- |
| ***usklađenost*** | Dokument je zasnovan na Nacionalnoj strategiji održivog razvoja Crne Gore do 2030. godine i Programu pristupanja Crne Gore Evropskoj uniji. Nema kontradiktornosti i preklapanja sa drugim javnim politikama i sektorskim strateškim dokumentima. Konkretno, kompatibilan je sa nizom drugih strategija koje se trenutno sprovode u Crnoj Gori, a koje su od posebnog značaja za razvoj sistema intelektualne svojine (Industrijska politika Crne Gore 2019 - 2023, Strategija pametne specijalizacije Crne Gore 2019 - 2024, Strategija razvoja mikro, malih i srednjih preduzeća u CrnojGori 2018 - 2022 i dr.). |
| ***finansijska održivost*** | Nema predloženih operativnih ciljeva koji su neostvarivi u postojećim budžetskim okvirima. |
| ***odgovornost*** | Strategija je adresirana na konkretne državne institucije koje će je sprovoditi. |
| ***saradnja nadležnih organa*** | Strategija podstiče umrežavanje i koordinisani rad državnih institucija koje će je sprovoditi. |
| ***transparentnost*** | Strategija je razvijena u procesu stalnih međusobnih konsultacija zainteresovanih institucija i grupa. |
| ***kontinuitet javnih politika*** | Strategija je, pored ostalog, zasnovana na analizi rezultata primjene Nacionalne strategije intelektualne svojine 2012-2015, iskustvu Crne Gore u ispunjavanju završnih mjerila u Poglavlju 7 „Pravo intelektualne svojine“, pristupnih pregovora Crne Gore sa Evropskom unijom i godišnjim izvještajima Evropske komisije o napretku Crne Gore. |
| ***efikasnost i racionalnost*** | Strategija se koncentriše samo na ciljeve koji su prioritetni i ostvarivi u okviru datih resursa Crne Gore i ostalih ograničenja diktiranih veličinom i geografskim položajem zemlje. |

II ANALIZA STANJA

**1. Pravni okvir funkcionisanja zaštite intelektualne svojine**

Postojeći zakonodavni okvir u oblasti intelektualne svojine u Crnoj Gori, uključujući i potvrđene međunarodne ugovore, prilično je potpun i sveobuhvatan. To je u velikoj mjeri posljedica činjenice da je Crna Gora u procesu pregovora o pristupanju sa EU od 2012. godine, a pregovori u poglavlju 7 – Pravo intelektualne svojine otvoreni su 2014. godine. Dakle, iako će uvijek postojati jedna ili više regulatornih reformi koje se odvijaju u ovom posebno dinamičnom polju prava, svi ključni zakonodavni instrumenti su trenutno uspostavljeni i u velikoj su mjeri usklađeni sa regulatornim standardima EU i drugim međunarodnim regulatornim standardima.

Crna Gora ima zaokružen zakonski okvir kojima se uređuju svi oblici zaštite intelektualne svojine, a koji čine:

- Zakon o autorskom i srodnim pravima ("Službeni list CG", br. 37/11 i 53/16),

- Zakonom o optičkim diskovima ("Službeni list RCG“, br. 02/07 i "Službeni list CG", br. 73/10 i 53/11),

- Zakon o patentima ("Službeni list CG", br. 42/15 i 2/17),

- Zakon o žigu ("Službeni list CG", br. 72/10, 44/12, 18/14, 40/16 i 2/17),

- Zakon o oznakama geografskog porijekla ("Službeni list CG", br. 48/08 i 40/11),

- Zakon o pravnoj zaštiti industrijskog dizajna ("Službeni list CG", br. 80/10, 27/13. 42/16 i 2/17),

- Zakon o zaštiti topografija poluprovodnika ("Službeni list CG", br. 75/10 i 40/16),

- Zakon o zaštiti biljnih sorti ("Službeni list CG", br. 48/07, 48/08 i 40/11),

- Zakon o zaštiti neobjavljenih podataka ("Službeni list CG", br. 16/07 i 73/08),

- Zakon o primjeni propisa kojima se uređuje zaštita prava intelektualne svojine ("Službeni list RCG“, br. 45/05 i "Službeni list CG", br. 73/10, 37/11, 40/11, 18/14, 42/15 i 42/16),

- Krivični zakonik („Službeni list CG", br. 70/03, 13/04, 47/06 40/08, 25/10, 73/10, 32/11, 64/11, 40/13, 56/13, 14/15, 42/15, 58/15, 44/17, 49/18 i 3/20) - Glava dvadeset prva – Krivična djela protiv intelektualne svojine.

Iako se ne fokusiraju prvenstveno na prava intelektualne svojine, set zakona koji regulišu određene specifične vrste poljoprivrednih proizvoda je od posebnog značaja u pogledu geografskih oznaka i stoga je ovdje posebno naveden:

- Zakon o šemama kvaliteta poljoprivrednih proizvoda i prehrambenih proizvoda („Službeni list CG“, br. 22/17)

- Zakon o vinu („Službeni list CG“, br. 41/16);

- Zakon o jakim alkoholnim pićima („Službeni list Crne Gore“, br. 53/16).

Mjere zaštite intelektualne svojine na granici uređene su Carinskim zakonom ((''Sl.list RCG'', br.07/02, 38/02, 72/02, 21/03, 31/03, 29/05, 66/06 i’’Sl.list CG’’, br.21/08, 1/11, 39/11, 40/11, 28/12, 62/13 i 71/17) i Uredbom o postupanju carinskog organa sa robom za koju postoji osnovana sumnja da povređuje prava intelektualne svojine ("Službeni list CG", br. 48/16).

Na snazi su i sljedeća podzakonska akta iz oblasti intelektualne svojine:

- Pravilnik o izvorima pažljivog pretraživanja koji su primjereni određenim kategorijama djela ili fonograma ("Sl. list CG", br. 15/17);

- Pravilnik o deponovanju i evidenciji autorskih djela i predmeta srodnih prava ("Sl. list CG", br. 30/12);

- Pravilnik o postupku za priznanje, promjenama, obnovi važenja i međunarodnoj registraciji žiga ("Službeni list CG”, br. 50/11);

- Pravilnik o sadržaju isprave o žigu i isprave o dizajnu ("Službeni list CG”, br. 19/17);

- Pravilnik o stručnom ispitu za zastupnika za patente, žigove odnosno za dizajne ("Službeni list CG, br. 67/15);

- Pravilnik o postupku za priznanje, promjenama i obnovi važenja industrijskog dizajna ("Službeni list CG”, broj 12/12);

- Pravilnik o postupku za priznanje oznake geografskog porijekla i priznanju statusa ovlašćenog korisnika oznake geografskog porijekla ("Službeni list CG, br. 27/09);

- Pravilnik o sadržini registara, prijava i drugih podnesaka, načinu podnošenja prijava i objavljivanju podataka u postupcima pravne zaštite pronalazaka ("Službeni list CG”, br. 8/16);

- Pravilnik o bližoj sadržini prijave za upis topografije u Registar topografija i bližoj sadržini Registra topografija ("Službeni list CG”, broj 14/16).

Rapidan tehnološki razvoj u svijetu, kao i narastajući globalni izazovi čine neophodnim permanentan rad na prilagođavanju postojećih zakona novim okolnostima, uzimajući u obzir specifične uslove u zemlji i međunarodne norme koje se razvijaju. S obzirom na svoje međunarodno političko opredjeljenje i svoje međunarodne pravne obaveze, Crna Gora je razvoj svojih propisa iz ove oblasti integrisala u sveobuhvatni proces pristupanja Evropskoj uniji, zasnovan na Sporazumu o stabilizaciji i pridruživanju između Evropskih zajednica i njihovih država članica i Republike Crne Gore (dalje: SSP) iz 2007. godine. Na osnovu člana 75 SSP-a, Crna Gora se obavezala na trajni proces harmonizacije svojih propisa iz oblasti intelektualne svojine sa propisima EU, kako bi se u Crnoj Gori postigao i održavao onaj nivo zaštite koji postoji u EU. U tom smislu, već uspostavljen mehanizam harmonizacije propisa u okviru procesa pristupnih pregovora između Crne Gore i EU predstavlja određenu garanciju kvaliteta ovih propisa, kao i njihove usklađenosti sa međunarodnim sporazumima u oblasti intelektualne svojine.

Na osnovu Deklaracije o sukcesiji od 23.10.2006. godine i Deklaracije o nastavku primjene od 04.12.2006. godine, na teritoriji Crne Gore od 03.06.2006. godine pravno dejstvo proizvode sljedeći međunarodni ugovori:

1. Konvencija o osnivanju Svjetske organizacije za intelektualnu svojinu - Uredba o ratifikaciji Konvencije o osnivanju Svjetske organizacije za intelektualnu svojinu ("Službeni list SFRJ - Međunarodni ugovori i drugi sporazumi", broj 31/72 i "Službeni list SFRJ - Međunarodni ugovori", broj 4/86);
2. Pariska konvencija za zaštitu industrijske svojine - Uredba o ratifikaciji Pariske konvencije za zaštitu industrijske svojine ("Službeni list SFRJ - Međunarodni ugovori i drugi sporazumi", broj 5/74 i "Službeni list SFRJ - Međunarodni ugovori", broj 7/86);
3. Bernska konvencija za zaštitu književnih i umjetničkih djela - Zakon o ratifikaciji Bernske konvencije za zaštitu književnih i umjetničkih djela ("Službeni list SFRJ - Međunarodni ugovori", broj 14/75);
4. Madridski sporazum o suzbijanju lažnih i prevarnih oznaka porijekla na proizvodima - Zakon o potvrđivanju Madridskog sporazuma o suzbijanju lažnih i prevarnih oznaka porijekla na proizvodima ("Službeni list SRJ - Međunarodni ugovori", broj 1/99);
5. Madridski aranžman o međunarodnom registrovanju žigova - Uredba o ratifikaciji Madridskog aranžmana o međunarodnom registrovanju žigova ("Službeni list SFRJ - Međunarodni ugovori i drugi sporazumi", broj 2/74);
6. Protokol koji se odnosi na Madridski aranžman o međunarodnom registrovanju žigova - Zakon o potvrđivanju Protokola koji se odnosi na Madridski aranžman o međunarodnom registrovanju žigova ("Službeni list SRJ - Međunarodni ugovori", broj 2/97);
7. Haški sporazum o međunarodnom prijavljivanju industrijskih uzoraka i modela (Haški dokument) i Dopunski akt iz Stokholma - Zakon o potvrđivanju Haškog sporazuma o međunarodnom prijavljivanju industrijskih uzoraka i modela (Haškog dokumenta) i Dopunskog akta iz Stokholma ("Službeni list SRJ - Međunarodni ugovori", broj 3/93);
8. Lokarnski aranžman o ustanovljenju međunarodne klasifikacije za industrijske uzorke i modele - Uredba o ratifikaciji Lokarnskog aranžmana o ustanovljenju međunarodne klasifikacije za industrijske uzorke i modele ("Službeni list SFRJ - Međunarodni ugovori i drugi sporazumi", broj 51/74);
9. Lisabonski aranžman o zaštiti oznaka porijekla i njihovom međunarodnom registrovanju - Zakon o potvrđivanju Lisabonskog aranžmana o zaštiti oznaka porijekla i njihovom međunarodnom registrovanju ("Službeni list SRJ - Međunarodni ugovori", broj 6/98);
10. Najrobijski ugovor o zaštiti olimpijskog simbola, sa Aneksom - Zakon o potvrđivanju Najrobijskog ugovora o zaštiti olimpijskog simbola, sa aneksom ("Službeni list SRJ - Međunarodni ugovori", broj 1/99);
11. Ugovor o žigovnom pravu - Zakon o potvrđivanju Ugovora o žigovnom pravu ("Službeni list SRJ - Međunarodni ugovori", broj 4/98);
12. WIPO Ugovor o autorskom pravu - Zakon o potvrđivanju WIPO Ugovora o autorskom pravu ("Službeni list SRJ - Međunarodni ugovori", broj 13/02);
13. WIPO Ugovor o interpretacijama i fonogramima - Zakon o potvrđivanju WIPO Ugovora o interpretacijama i fonogramima ("Službeni list SRJ - Međunarodni ugovori", broj 13/02);
14. Budimpeštanski sporazum o međunarodnom priznanju depozita mikroorganizama radi postupka patentiranja - Zakon o potvrđivanju Budimpeštanskog sporazuma o međunarodnom priznanju depozita mikroorganizama radi postupka patentiranja ("Službeni list SRJ - Međunarodni ugovori", broj 3/93);
15. Ugovor o saradnji u oblasti patenata, sa Pravilnikom za sprovođenje Ugovora o saradnji u oblasti patenata - Zakon o potvrđivanju Ugovora o saradnji u oblasti patenata, sa Pravilnikom za sprovođenje Ugovora o saradnji u oblasti patenata ("Službeni list SRJ - Međunarodni ugovori", broj 3/96 i "Službeni list SCG", broj 32/04);
16. Konvencija o distribuciji signala za prenos programa preko satelita – Uredba o ratifikaciji Konvencije o distribuciji signala za prenos programa preko satelita ("Službeni list SFRJ - Međunarodni ugovori", broj 13/77);
17. Međunarodna konvencija o zaštiti izvođača, proizvođača fonograma i ustanova za radiodifuziju - Zakon o potvrđivanju Međunarodne konvencije o zaštiti izvođača, proizvođača fonograma i ustanova za radio-difuziju ("Službeni list SRJ - Međunarodni ugovori", broj 13/02);
18. Konvencija o zaštiti proizvođača fonograma od neovlašćenog umnožavanja njihovih fonograma - Zakona o potvrđivanju Konvencije o zaštiti proizvođača fonograma od neovlašćenog umnožavanja njihovih fonograma ("Službeni list SRJ - Međunarodni ugovori", broj 13/02).

Pored navedenih međunarodnih ugovora, U Crnoj Gori su na snazi i:

1. Ugovor o patentnom pravu - Zakon o potvrđivanju Ugovora o patentnom pravu ("Službeni list CG - međunarodni ugovori”, broj 14/11);
2. Ničanski sporazum o međunarodnoj klasifikaciji roba i usluga radi registrovanja žigova - Zakon o potvrđivanju Ničanskog sporazuma o međunarodnoj klasifikaciji roba i usluga radi registrovanja žigova od 15. juna 1957. godine, revidiranog u Stokholmu 14. jula 1967. godine i Ženevi 13. maja 1977. godine, sa izmjenom od 28. septembra 1979. godine ("Službeni list CG - međunarodni ugovori”, broj 9/12);
3. Strazburški sporazum o međunarodnoj klasifikaciji patenata - Zakon o potvrđivanju Strazburškog sporazuma o međunarodnoj klasifikaciji patenata ("Službeni list CG - međunarodni ugovori” broj 14/11);
4. Bečki sporazum o ustanovljenju međunarodne klasifikacije figurativnih elemenata žigova, usvojen u Beču 12.06. a izmijenjen 01.10.1985. godine – Zakon o potvrđivanju Bečkog sporazuma o ustanovljenju međunarodne klasifikacije figurativnih elemenata žigova ("Službeni list CG - međunarodni ugovori” broj 08/11);
5. Međunarodna konvencija o zaštiti novih biljnih sorti - Zakon o potvrđivanju Međunarodne konvencije o zaštiti novih biljnih sorti ("Službeni list CG - međunarodni ugovori”, broj 4/13);
6. Ženevski akt Haškog sporazuma o međunarodnoj registraciji industrijskog dizajna – Zakon o potvrđivanju Ženevskog akta Haškog sporazuma o međunarodnoj registraciji industrijskog dizajna ("Službeni list CG - međunarodni ugovori”, broj 8/11);
7. Sporazum o trgovinskim aspektima prava intelektualne svojine - Zakon o potvrđivanju Protokola o pristupanju Crne Gore Sporazumu iz Marakeša o osnivanju Svjetske trgovinske organizacije ("Službeni list CG - međunarodni ugovori”, broj 3/12);
8. Sporazum između Vlade Crne Gore i Evropske patentne organizacije o proširenju evropskih patenata (Sporazum o proširenju) - Zakon o potvrđivanju sporazuma između Vlade Crne Gore i Evropske patentne organizacije o proširenju evropskih patenata (Sporazum o proširenju), (Sl.list CG - međunarodni ugovori“ broj 5/09).

Preostali međunarodni sporazum iz Aneksa VII SSP-a kojem Crna Gora mora pristupiti u okviru pristupnih pregovora za članstvo u EU je Konvencija o priznavanju evropskih patenata.

Crna Gora je još 2009. godine načinila prvi neophodan korak ka članstvu u Konvenciji o priznavanju evropskih patenata, tako što je sa Evropskom patentnom organizacijom zaključila Sporazum o proširenju dejstva evropskih patenata, koji je stupio na snagu 2010. godine i još uvijek je na snazi. Proces pristupanja Crne Gore odnosno sticanja punopravnog članstva u Evropskoj patentnoj organizaciji je u toku.

Izvan spiska međunarodnih sporazuma iz Aneksa VII SSP-a, postoji još nekoliko međunaordnih sporazuma iz oblasti intelektualne svojine kojima Crna Gora nije pristupila, i to:

* Marakeški ugovor za olakšanje pristupa objavljenim djelima za osobe koje su slijepe, slabovide ili imaju druge poteškoće u korišćenju štampanih materijala;
* Pekinški sporazum o audiovizuelnim interpretacijama;
* Singapurski ugovor o žigovnom pravu;
* Ženevska akt Lisabonskog ugovora o oznakama porijekla i geografskim oznakama;
* Vašingtonski sporazum o intelektualnoj svojini na integrisanim kolima.

U toku su aktivnosti na pristupanju odnosno ratifikaciji Marakeškog ugovora za olakšanje pristupa objavljenim djelima za osobe koje su slijepe, slabovide ili imaju druge poteškoće u korišćenju štampanih materijala i Singapurskog ugovora o žigovnom pravu.

**2. Institucionalni okvir u oblasti intelektualne svojine – ključni relevantni akteri u crnogorskom sistemu intelektualne svojine**

Postoji značajan broj institucija u crnogorskom sistemu intelektualne svojine, kao što je slučaj u većini drugih savremenih jurisdikcija. Prije svega, poslovi intelektualne svojine u nadležnosti su organa državne uprave, ali i drugih organa, institucija i udruženja, koji imaju specifičnu ulogu i koji su, takođe, od značaja za sveukupni učinak nacionalnog sistema sprovođenja i zaštite prava intelektualne svojine.

Među institucijama u čijoj nadležnosti su izrada i primjena propisa iz oblasti intelektualne svojine dominantno mjesto ima Ministarstvo ekonomskog razvoja, koje u sastavu svog Direktorata za unutrašnje tržište i konkurenciju ima Direkciju za normativne poslove i međunarodnu saradnju u oblasti intelektualne svojine i Direkciju za intelektualnu svojinu.

Nadležnost Direkcije za normativne poslove i međunarodnu saradnju u oblasti intelektualne svojine obuhvata: izradu nacrta zakona i podzakonskih akata u oblasti prava intelektualne svojine; harmonizaciju propisa sa *acquis communautaire* i međunarodnim konvencijama; koordinaciju i saradnju sa drugim nacionalnim organima i tijelima nadležnim za sprovođenje prava intelektualne svojine; međunarodnu saradnju u oblasti intelektualne svojine, prvenstveno sa Svjetskom organizacijom za intelektualnu svojinu (WIPO), Svjetskom trgovinskom organizacijom (WTO), Evropskim patentim zavodom (EPO), Zavodom za intelektualnu svojinu Evropske unije (EUIPO) i regionalnim i nacionalnim zavodima za intelektualnu svojinu.

Nadležnost Direkcije za intelektualnu svojinu obuhvata: priznanje, poništaj i ukidanje subjektivnih prava industrijske svojine, vođenje odgovarajućih registara, pružanje informacionih usluga u vezi sa prijavama i pravima industrijske svojine, prijem u depozit i evidenciju autorskih djela i predmeta na kojima postoje srodna prava; izdavanje dozvola za obavljanje djelatnosti organizacija za kolektivno ostvarivanje autorskog i srodnih prava; nadzor nad radom organizacija za kolektivno ostvarivanje autorskog i srodnih prava;učestvovanje u promociji i unaprjeđenju primjene prava intelektualne svojine u odgovarajućim segmentima javnosti i podizanje opšteg znanja o intelektualnoj svojini i njenom značaju.

Tokom važenja Nacionalne strategije intelektualne svojine za period 2012. do 2015. godine, nadležnosti Direkcije za intelektualnu svojinu obavljao je zasebni upravni organ pod nazivom Zavod za intelektualnu svojinu. Organizacione promjene iz 2019. godine donijele su ukidanje Zavoda i premještanje njegovih nadležnosti u Direkciju za intelektualnu svojinu, kao novu organizacionu jednicu Ministarstva ekonomskog razvoja. Kontinuitet rada je u potpunosti ostvaren.

Prosječan rok trajanja upravnog postupka za sticanje prava industrijske svojine je sljedeći:

|  |  |
| --- | --- |
| patent | do 22 mjeseca |
| žig | 6 – 12 mjeseci |
| pravo zaštite industrijskog dizajna | 6 – 9 mjeseci |

U domenu upravnog postupka koji se odnosi na prava industrijske svojine ima nekoliko specifičnosti.

Prvo, nadležnost za priznanje i oglašavanje ništavim/ukidanje prava zaštite imena porijekla i geografskih oznaka podijeljena je između Ministarstva ekonomskog razvoja i Ministarstva poljoprivrede, šumarstva i vodoprivrede. Ministarstvo ekonomskog razvoja nadležno je za zanatske proizvode i usluge, a Ministarstvo poljoprivrede, šumarstva i vodoprivrede za prehrambene proizvode, vino i jaka alkoholna pića.

Drugo, žalba na rješenje Ministarstva ekonomskog razvoja nije moguća, jer je riječ o rješenju koje je konačno u upravnom postupku. Stoga se nezadovoljna stranka upućuje direktno na tužbu radi pokretanja upravnog spora, odnosno sudske zaštite pred Upravnim sudom, što nije jedini slučaj u nacionalnim pravnim sistemima. Ovo je i razlog izostanka statističkih podataka o žalbenom postupku.

Treće, nadležnost za vođenje postupka za oglašavanje ništavim/ukidanje priznatog prava industrijske svojine je u prethodnom periodu bila podijeljena: za žigove i dizajne je bio nadležan Privredni sud Crne Gore, a za patente Ministarstvo ekonomskog razvoja. U toku je izmjena Zakona o žigu kojom će se ta posebnost ukloniti, tako da će Ministarstvo ekonomskog razvoja biti nadležno da u prvom stepenu odlučuje i o poništaju/ukidanju žiga.

Četvrto, Ministarstvo ekonomskog razvoja nema kapacitet za suštinsko ispitivanje prijava patenta, već se oslanja na izvještaje o rezultatima suštinskog ispitivanja Evopskog zavoda za patente i patentnih administracija drugih država sa kojima ima ugovor o tome. Crna Gora nije usamljena u ovom pristupu, jer isti sistem imaju i neke druge zemlje sa malim ljudskim resursima u oblasti zaštite prava intelektualne svojine. Procedura po kojoj bi se ukidanje patenta sprovelo uz pomoć organa drugih država, međunarodnih organizacija ili na drugi pogodan način nije predviđena.

Peto, Ministarstvo ekonomskog razvoja nema još uvijek kapacitet za prijem i obradu elektronskih prijava prava industrijske svojine.

Ministarstvo ekonomskog razvoja ukupno broji 20 zaposlenih koji se bave poslovima intelektualne svojine, što ne odgovara trenutnom obimu posla. Pojačanje aktivnosti u oblasti nadležnosti koje dosad nijesu bile u fokusu (npr. usluga preddijadnostike i informativno-edukativna funkcija), kao i dalje ubrzanje upravnih procedura iziskivalo bi odgovarajuće povećanje broja zaposlenih.

S obzirom na ograničenost trenutnih personalnih i materijalnih resursa, Ministarstvo ekonomskog razvoja tek je počelo da se bavi poslovima koji u svijetu postaju dio misije nacionalnih zavoda za intelektualnu svojinu, posebno u manjim zemljama. Riječ je o pružanju usluge tzv. prethodne dijagnoze intelektualne svojine konkretnog privrednog subjekta, čime se daje mogućnost privrednom subjektu da, na sopstveni zahtjev, stekne uvid u prednosti i slabosti svog tržišnog položaja, s obzirom na faktore povezane sa intelektualnom svojinom. Zaposleni u Ministarstvu ekonomskog razvoja su početkom septembra 2021. godine, u okviru projekta “Promocija kulture inovacija i podrška saradnji između aktera u oblasti istraživanja, obrazovanja i inovacija – INO NET”, koji ko-finansiraju Evropska unija i Vlada Crne Gore, obavili posjetu  sa  ekspertom za međunarodni razvoj IDI, u dvije firme koje su se prijavile na Javni poziv mikro, malim i srednjim preduzećima za besplatne konsultantske usluge preddijagnostike u oblasti prava intelektualne svojine, koji je  Ministarstvo ekonomskog razvoja objavilo 20.05.2021. godine. Za savjetnke koji su radili na preddijagnostici, u sklopu navedenog projekta je bila organizovana obuka.

Stranke u postupku pred Ministarstvom ekonomskog razvoja zastupaju advokati, bez provjere sprecifičnih stručnih znanja u oblasti prava intelektualne svojine.

Takođe, Ministarstvo ekonomskog razvoja nadležno je i za oblast inovacija. Na osnovu Zakona o inovacionoj djelatnosti („Službeni list CG“, broj 82/20), organ državne uprave, odnosno jedinica lokalne samouprave, kao i fond koji podstiče inovacionu djelatnost imaju pravo da objave javne konkurse za finansiranje inovativnih programa i projekata, u skladu sa prioritetima utvrđenim strategijama i programima kojima se uređuje oblast inovacija, na osnovu čijih rezultata se takvi programi i projekti finansiraju iz sredstava organa državne uprave, jedinica lokalne samouprave ili fonda koji podstiče inovacionu djelatnost. Ocjenjivanje inovativnih programa i projekata vrše nezavisni eksperti koje imenuje organ državne uprave, odnosno jedinica lokalne samouprave ili fond koji realizuje program podrške, uz poštovanje načela nezavisnosti, nepristrasnosti, objektivnosti, preciznosti i konzistentnosti u ocjenjivanju. Nadalje, treba naglasiti da se, po pravilu, dio mnogih takvih grantova dodjeljuje posebno za pokrivanje dijela troškova za prijave patenta i „pratećih troškova“.

Ministarstvo poljoprivrede, šumarstva i vodoprivrede nadležno je za priznanje i poništaj/ukidanje:

* prava zaštite imena porijekla ili geografske oznake porijekla za prehrambene proizvode, vino i jaka alkoholna pića;
* prava zaštite biljnih sorti.

Direktorat za poljoprivredu - Direkcija za šeme kvaliteta i zemljišnu politiku je nadležna za zaštitu imena porijekla ili geografske oznake porijekla za prehrambene proizvode, vino i jaka alkoholna pića, čime se bavi jedan od dvoje zaposlenih.

Direkcija se u svom radu oslanja na tri laboratorije za analizu: CETI, laboratoriju Fakulteta za prehrambenu tehnologiju, bezbijednost hrane i ekologiju Univerziteta Donja Gorica i laboratoriju Biotehničkog fakulteta Univerziteta Crne Gore. Pritom, samo je CETI akreditovana u skladu sa neophodnim ISO 17025 standardom. Prilikom obrade konkretnih predmeta, Direkcija angažuje spoljne saradnike, uglavnom sa univerziteta. Takođe, za poslove kontrole kvaliteta i drugih bitnih svojstava proizvoda koji su označeni zaštićenim imenom porijekla ili geografskom oznakom porijekla, Direkcija angažuje privatno privredno društvo Monteorganica, koje je još uvijek u procesu kompletiranja svojih procedura za potrebe kontrole proizvoda zaštićenih imenom porijekla ili geografskom oznakom porijekla.

Kad je riječ o zaštiti biljnih sorti, nadležnost za priznanje, poništaj i ukidanje zaštite ima Uprava za bezbjednost hrane, veterinu i fitosanitarne poslove – Odsjek za sjeme, biljni materijal, prava zaštite biljnih sorti i GMO. U Crnoj Gori nije prijavljena niti registrovana nijedna biljna sorta radi zaštite, što se može objasniti malom veličinom i planinskom konfiguracijom državne teritorije, te malim potencijalom za ekonomsku ekspolataciju biljnih sorti. Perspektiva članstva u EU, utemeljuje očekivanje da će ova oblast zaštite industrijske svojine biti u budućnosti servisirana od strane Community Plant Variety Office.

Ministarstvo prosvjete, nauke, kulture i sporta, posredno i neposredno podržava razvoj sistema intelektualne svojine. Na osnovu Zakona o naučnoistraživačkoj djelatnosti („Službeni list CG“, br. 80/10, 40/11, 57/14 i 82/20), Ministarstvo ima mogućnost, koju koristi redovno, da raspisuje konkurse za uspostavljanje i finansiranje i/ili subvencioniranje centara izvrsnosti, koji predstavljaju drugu vrstu entiteta snažno fokusiranih na inovativne aktivnosti. Pored toga, ovo ministarstvo koristi i olakšava upotrebu različitih domaćih i međunarodnih finansijskih sredstava na raspolaganju za finansiranje naučnoistraživačke djelatnosti različitih naučno istraživačkih institucija u Crnoj Gori. Na kraju, treba istaći da ne postoji samo prilika, već i potreba da ovo ministarstvo podstiče obrazovne programe i projekte o pravima intelektualne svojine, uključujući njihov značaj, stvaranje, zaštitu i gašenje, što posebno važi u osnovnom i srednjem obrazovanju (budući da univerziteti imaju puno više autonomije u strukturiranju svojih nastavnih planova i programa).

Upravni organi koji imaju nadležnost za sprječavanje povrede prava intelektualne svojine u Crnoj Gori su Uprava za inspekcijske poslove – Tržišna inspekcija i Uprava prihoda i carina.

Uprava za inspekcijske poslove je organ uprave koji vrši poslove koji se odnose na inspekcijski nadzor. Tržišna inspekcija je organizacioni dio Uprave za inspekcijske poslove koja je, između ostalih oblasti inspekcijskog nadzora, odgovorna za sprovođenje inspekcijskog nadzora nadzakonodavstvom iz oblasti intelektualne svojine na teritoriji Crne Gore, u dijelu nadzora proizvodnje i prometa robe kojom se povrjeđuju prava industrijske svojine (žig, dizajn, patent, geografske oznake porijekla, topografija integrisanih kola) i nadzora prometa robe na kojoj postoje autorska i srodna prava. Tržišna inspekcija odgovorna je i za sprovođenje zakonodavstva o nepoštenoj konkurenciji, čiji je važan segment pogrešna upotreba i/ili zloupotreba prava intelektualne svojine.

Tržišna inspekcija postupa po službenoj dužnosti ili po pisanom zahtjevu nosioca prava intelektualne svojiine. Nosioci prava mogu podnijeti opšti ili pojedinačni zahtjev Tržišnoj inspekciji. Opšti zahtjev važi do 12 mjeseci i odnosi se na sve količine određene robe za određeni vremenski period, dok se pojedinačni odnosi na konkretne slučajeve u kojima se traži oduzimanje određene robe. Sve prijave se distribuiraju inspektorima kroz njihov IT sistem. Nosilac prava može dostaviti elektronsku verziju prijave putem internet stranice Tržišne inspekcije ili pisarnice Uprave za inspekcijske poslove.

Pored zakonodavstva koje se odnosi na intelektualnu svojinu, Tržišna inspekcija je nadležna za sprovođenje različitog zakonodavstva koje se odnosi na unutrašnje tržište, zaštitu potrošača, potrošačke kredite, bezbjednost i usaglašenost proizvoda, duvan, energetiku i drugo. Od 64 sistematizovana radna mjesta, ni jedno nije namijenjeno licu koje bi bilo specijalizovano za pravo intelektualne svojine.

Zakon o autorskom i srodnim pravima ne sadrži prekršajne odredbe u vezi sa povredom autorskog prava. Kao rezultat toga, Tržišna inspekcija može samo koristiti Krivični zakonik za krivično gonjenje povreda autorskih prava odnosno podnositi krivične prijave. Tržišna inspekcija i sudovi smatraju da je neprikladno krivično gonjenje prodavaca malih količina robe, za koje se sumnja da povrjeđuju autorsko pravo ili srodno pravo, odnosno nesrazmjerno težini povrede, te da je za ovakvu vrstu povrede potrebno propisati samo prekršajnu odgovornost.

Tržišna inspekcija koristi pristup korak po korak prilikom korišćenja piratizovanog softvera od strane kompanija. Na početku se šalju informativna pisma kompanijama, zatim se šalju pisma upozorenja ako kompanija ne odgovori i konačno se donosi rješenje o zabrani nelegalnog korišćenja softvera protiv kompanija koje odbiju da prestanu da koriste piratizovani softver.

Kada Tržišna inspekcija detektuje sumnjivu robu, a nosilac prava ne podnese zahtjev, inspektori primjenjuju alternativno zakonodavstvo (npr. Zakon o unutrašnjoj trgovini), kako bi zaustavili vraćanje robe prodavcu/vlasniku kojom se povrjeđuje pravo intelektualne svojine. U svakom slučaju, roba koja se zatetekne bez porijekla, mora biti oduzeta.

Tržišna inspekcija nema skladišni prostor za oduzetu robu. Sudovi su po zakonu obavezni da skladište zaplijenjenu robu, ali to u praksi nije slučaj. Shodno tome, Tržišna inspekcija mora da koristi svaku pogodnu lokaciju koju može da identifikuje. Takođe, postoji problem sa uništenjem te robe. Često, nosilac prava nije zainterosovan za pokretanje postupka pred sudom, ako se zatekne mala količina krivotvorene robe. U slučaju da se za tu malu oduzetu količina robe ne posjeduje dokaz o porijeklu, inspektor je privremeno oduzima, podnosi zahtjev za pokretanje prekršajnog postupka zbog zatečene robe bez dokaza o porijeklu, a navedena roba se trajno oduzima tek poslije odluke suda za prekršaje.

Uprava prihoda i carina je posebno javno i administrativno tijelo nadležno za naplatu carinskog duga i sprovođenje mjera carinskog nadzora pri uvozu, izvozu i tranzitu robe kroz Crnu Goru. Kroz svoju zaštitnu funkciju, vrši kontrolu robe za koju postoji sumnja da povrjeđuje prava intelektualne svojine, u cilju sprječavanja njenog uvoza, izvoza i tranzita. Njeno sjedište je u Podgorici, ali takođe ima nekoliko regionalnih carinarnica (u Podgorici, Baru, Kotoru i Bijelom Polju).

Uprava prihoda i carina ima nadležnost u oblasti zaštite prava intelektualne svojine na osnovu Carinskog zakona i Uredbe o postupanju carinskog organa sa robom za koju postoji osnovana sumnja da povrjeđuje prava intelektualne svojine. U okviru Sektora za carinsko pravne poslove nalazi se Odsjek za zaštitu prava intelektualne svojine i praćenje zabrana i ograničenja. Ovaj Odsjek ima sistematizovana četiri radna mjesta, od kojih su dva za pitanja intelektualne svojine (načelnik i jedan službenik za poslove zabrana i ograničenja), a u područnim jedinicama carinarnicama su imenovani koordinatori za pitanja intelektualne svojine.

Uprava prihoda i carina postupa po službenoj dužnosti ili po zahtjevu za preduzimanje carinskih mjera za zaštitu prava intelektualne svojine. Nosioci prava intelektualne svojine mogu podnijeti zahtjev za preduzimanje carinskih mjera, koji se odobrava na period koji ne može biti duži od 12 mjeseci. Međutim, još uvijek ne postoje tehničke mogućnosti da nosioci prava elektronski podnose ove zahtjeve. Broj zahtjeva se povećava svake godine od kada je sistem uspostavljen i sada ima preko 140 važećih zahtjeva. Internet stranica Uprave prihoda i carina sadrži informacije o tome kako podnijeti zahtjev, regulativu i saopštenja za javnost o nedavnim zadržavanjima robe.

Statistika ukazuje na to da Uprava prihoda i carina aktivno koristi obije procedure, *ex-officio* i po zahtjevu nosilaca prava. Pored toga, statistika pokazuje da Uprava prihoda i carina zadržava razne vrste roba za koje se sumnja da povrjeđuju prava intelektualne svojine, uključujući odjeću, pribor za odjeću, obuću, satove, cigarete i potencijalno opasne robe kao što su igračke, parfemi, kozmetika, baterije i dijelovi mobilnog telefona.

Iako su neke od roba koje je zadržala Uprava prihoda i carina oslobođene tj puštene i nastavljen carinski postupak iz razloga što nosioci prava nijesu preduzeli propisane mjere, jedan dio krivotvorene robe se uništava kroz pojednostavljenu procedure uništenja ili na osnovu sudske presude. Uprava prihoda i carina trenutno ima dovoljno prostora za skladištenje robe i ne postoje značajni problemi u vezi sa uništavanjem zaplijenjene robe, iz razloga što nosioci prava angažuju kompanije koje se bave uništenjem takve robe. Štaviše, kao i u zemljama članicama EU, nosilac prava je odgovoran za sve troškove skladištenja i uništavanja robe. Kao glavni problem na koji Uprava ukazuje je nedovoljna proaktivnost i zainteresovanost nosilaca prava da reaguju u predmetima za koji ih obavijeste o prekidu postupka (zbog male količine robe, relativno malog tržišta Crne Gore i sl). I pored činjenice da Uprava ulaže ogromne napore da se spriječi promet krivotvorene robe, ipak jedan dio robe se, uz pisani ili prećutni pristanak nosilaca prava, nađe u prometu/tržištu.

Uprava policije je još jedan „ključni igrač“ u crnogorskom sistemu intelektualne svojine. U okviru Sektora kriminalističke policije u Upravi policije, postoji poseban Odsjek za suzbijanje privrednog kriminala, koji je neposredno nadležan za sprječavanje i istrage u slučaju povreda prava intelektualne svojine. U njegovoj nadležnosti su i druga krivična djela koja spadaju u tu oblast kriminala. Međutim, nema zaposlenih u Odsjeku za suzbijanje privrednog kriminala (klasičnog ili visokotehnološkog) koji su specijalizovani za materiju prava intelektualne svojine. Otuda, iako ima ovlašćenje da deluje *ex officio*, Uprava policije postupa samo po rijetkim prijavama. Povreda prava intelektualne svojine na internetu nije ni jednom bila predmet policijske obrade.

Nadležnost za rješavanje sporova iz oblasti prava intelektualne svojine imaju sudski organi.

Privredni sud Crne Gore ima nadležnost za sve sporove iz prava intelektualne svojine u zemlji. Ova koncentracija teritorijalne i funkcionalne nadležnosti doprinosi efikasnosti suđenja i kvalitetu sudske prakse, jer posredno dovodi do neformalne specijalizacije sudija. U prilog tome govori podatak da se najveći dio sporova završava u roku do tri mjeseca, a minimalan broj u roku do jedne godine. Između 85% i 90% predmeta u oblasti prava intelektualne svojine, odnose se na autorsko pravo. Privredni sud Crne Gore ima ukupno 16 sudija, uključujući i predsjednika. Jedno od četiri odeljenja ovog suda (koje trenutno ima pet članova) je Odeljenje za zaštitu prava intelektualne svojine. Time je omogućeno postizanje zadovoljavajućeg stepena specijalizacije, iako niko od članova Odeljenja ne sudi isključivo u predmetima koji se tiču zaštite prava intelektualne svojine.

Upravni sud Crne Gore nadležan je za sudsku kontrolu zakonitosti odluka upravnih organa koji priznaju, poništavaju i ukidaju subjektivna prava industrijske svojine. Prirodno je da Upravni sud nije specijalizovan za prava intelektualne svojine, te da, osim u slučajevima proceduralnih propusta u upravnom postupku, ima teškoće sa kompetentim supstancijalnim odlučivanjem.

Kontrolu zakonitosti presuda Privrednog i Upravnog suda obavljaju Apelacioni i Vrhovni sud Crne Gore.

Zakoni koji uređuju materiju intelektualne svojine predviđaju onaj dijapazon pravnih sredstava građanskopravne zaštite (tužbeni zahtjevi, privremene mjere, mjere za obezbjeđenje dokaza) koji je propisan u Sporazumu o trgovinskim aspektima prava intelektualne svojine i propisima EU.

Prije samog suđenja, Privredni sud ohrabruje obje strane da razmotre alternativno rješavanje sporova i ističe usluge medijacije koje pruža postojeći Centar za alternativno rješavanje sporova u Crnoj Gori. Do sada ni jedan spor iz materije intelektualne svojine nije riješen medijacijom.

Alternativno rješavanje sporova povodom naziva internet domena .me, zasnovano na Jedinstvenoj politici rješavanja sporova povodom naziva domena (UDRP), je trenutno moguće preko WIPO-ove usluge za rješavanje sporova povodom naziva domena za .ME. Međutim, Crnoj Gori nedostaje domaći pravno-institucionalni okvir za alternativno rješavanje sporova povodom naziva internet domena, što bi smanjilo troškove za uključene domaće strane.

Generalno, sudovi nemaju akutne probleme vezane za broj sudija i sudskog osoblja. Centar za obuku u sudstvu i državnom tužilaštvu sprovodi kontinuiranu obuku u okviru posebnog modula „Pravo intelektualne svojine“, kroz planiranje (na godišnjem nivou) i izvođenje različitih programa obuke, koji obuhvataju predavanja domaćih i stranih predavača, okrugle stolove, radionice i studijska putovanja. Ipak, postoji prostor za dalje unaprjeđenje ovih aktivnosti.

Sistem krivičnog sankcionisanja povreda prava intelektualne svojine počiva na krivičnim odjeljenjima osnovnih i Višeg suda i Apelacionom sudu, koji odlučuje po žalbama na prvostepene presude Višeg suda. Jedva dvocifreni broj predmeta u periodu od poslednjih pet godina (svi iz materije autorskog prava) i nijedna osuđujuća presuda ukazuju da krivične sankcije nijesu kredibilan način odvraćanja od povreda prava intelektualne svojine u Crnoj Gori. Budući da svaki sudija ima jednake šanse da bude raspoređen na predmet koji se odnosi na krivično djelo protiv intelektualne svojine (Glava 21 Krivičnog zakonika Crne Gore), crnogorski krivični sudovi bi mogli dodatno unaprijediti svoju specijalizaciju u oblasti intelektualne svojine.

Sistem krivičnog pravosuđa (krivični sudovi) u Crnoj Gori su organizovani na način da postoji 15 (petnaest) osnovnih sudova, a svaki pokriva jednu ili više opština (teritorijalna nadležnost). Imaju mješovitu nadležnost predmeta, što znači da svaki od njih sudi i odlučuje u građanskim, krivičnim i izvršnim predmetima. U skladu sa tim, svaki od njih obično ima odjeljenje za građanske, krivične i izvršne postupke. Što se tiče krivičnih slučajeva, osnovni sudovi nadležni su za saslušanje i odlučivanje u prvostepenom postupku za krivična djela za koja se zakonom kažnjava novčanom kaznom ili zatvorskom kaznom do 10 godina kao glavnom kaznom (član 14 Zakona o sudovima). Oni, takođe, obavljaju zadatke međunarodne krivično pravne pomoći u krivičnim stvarima na zahtjev za dostavljanje dokumenata. Postoje dva viša suda - Viši sud u Bijelom Polju i Viši sud u Podgorici. Oni odlučuju u prvostepenim slučajevima koji uključuju krivična djela koja su zakonom kažnjiva kaznom zatvora u trajanju od više od 10 godina kao glavnom kaznom, kao i na drugom stepenu po žalbama protiv odluka osnovnih sudova. Oni, takođe, imaju građanska, krivična i izvršna odjeljenja. U Podgorici postoji i Apelacioni sud koji odlučuje o žalbama na prvostepene odluke viših sudova. Konačno, tu je i Vrhovni sud. U odnosu na krivične predmete protiv intelektualne svojine, ključni segment njegove nadležnosti je odlučivanje o vanrednim pravnim lijekovima protiv odluka drugih sudova u Crnoj Gori. Što se tiče krivičnih djela protiv intelektualne svojine, u crnogorskim krivičnim sudovima nema sudija niti odjeljenja koja su posebno zadužena za saslušanje i odlučivanje u krivičnim predmetima protiv intelektualne svojine.

Državno tužilaštvo je institucija zadužena za istraživanje i krivično gonjenje počinilaca krivičnih djela za počinjena krivična djela koja su kažnjiva po službenoj dužnosti, uključujući i ona iz odjeljka 21 Krivičnog zakonika - krivična djela protiv intelektualne svojine. Dakle, radi se o još jednom javnom organu koji se može smatrati presudnim za ukupni učinak nacionalnog sistema intelektualne svojine. Međutim, postoji samo jedan državni tužilac koji je specijalizovan za istragu i gonjenje ovih krivičnih djela. S obzirom na opterećenje koje uključuje krivične slučajeve protiv intelektualne svojine, to bi se i moglo smatrati dovoljnim. U posljednjih pet godina, u prosjeku, državno tužilaštvo je primilo i obradilo manje od pet krivičnih prijava godišnje. Međutim, uvijek postoji rizik kada se sistem oslanja na jednu osobu. Naravno, treba ponoviti da se, bez obzira na nesporive specifičnosti ove grupe krivičnih djela, svaki državni tužilac uglavnom smatra dovoljno vještim za gonjenje bilo kojeg krivičnog djela određenog kao takvog nacionalnim krivičnim zakonodavstvom. Ipak, potrebna je stalna edukacija drugih državnih tužilaca.

Centar za obuku u sudstvu i državnom tužilaštvu je nezavisno javno tijelo (koje je zasebno pravno lice) zaduženo za organizovanje i sprovođenje obuka za sudije i državne tužioce, s ciljem osiguranja nezavisnog, autonomnog, nepristrasnog, stručnog i efikasnog obavljanja njihovih dužnosti. Centar omogućava redovnu obuku o sadržaju i primjeni zakonodavstva o intelektualnoj svojini.

Univerzitet Crne Gore (UCG) je jedini državni univerzitet u Crnoj Gori i kao takav ima posebno veliku odgovornost u smislu uticaja na razvoj u ključnim segmentima crnogorskog društva. Univerzitet Crne Gore visoko cijeni i promoviše naučna istraživanja i njihovu upotrebu za uvođenje inovativnih poslovnih rješenja, u skladu sa Strategijom razvoja Univerziteta Crne Gore (2019. - 2024.). Takođe, ima studijske programe koji uključuju predavanja iz oblasti prava intelektualne svojine, a to nije isključivo slučaj sa Pravnim fakultetom UCG, već i sa nekim drugim jedinicama ovog univerziteta, poput Fakulteta dramskih umjetnosti UCG. Posebno je vrijedno izdvojiti činjenicu da je 2017. godine Pravni fakultet UCG u svoj nastavni plan i program uvrstio poseban predmet Prava intelektualne svojine za osnovni (tj. bačelor) studijski program „Pravne nauke“.To će, zapravo, rezultirati time da će velika većina pravnika koji izlaze sa jedinog državnog univerziteta biti temeljno obrazovana u oblasti prava intelektualne svojine.

Privredna komora Crne Gore je samostalna, poslovna, stručna i interesna organizacija, nezavisna u svom radu, čiji je osnovni cilj zastupanje i ostvarivanje zajedničkih interesa cjelokupne crnogorske privrede. Prema Zakonu o Privrednoj komori Crne Gore („Službeni list CG“, broj 1/18), članovi Komore su sva privredna društva, banke i druge finansijske organizacije, organizacije za osiguranje i preduzetnici u Crnoj Gori, a članovi postaju upisom u Centralni registar privrednih subjekata. Realizacijom brojnih značajnih aktivnosti Komora pruža snažan podstrek razvoju i unaprjeđenju konkurentnosti ekonomije Crne Gore. Komora intenzivno promoviše crnogorska preduzeća, doprinosi internacionalizaciji njihovog poslovanja, partner je u reformama, realizuje međunarodne projekte, doprinosi integracionim procesima. Takođe, sprovodi aktivnosti koje imaju za cilj povećanje konkurentnosti crnogorske ekonomije, kao i aktivnosti usmjerene na podsticanje istraživanja, inovacija i opšteg ekonomskog razvoja zasnovanog na znanju, inovacijama i naučnim istraživanjima. Aktivnosti koje obavlja Privredna komora Crne Gore su i edukativnog karaktera, s obzirom na to da ova asocijacija tokom cijele godine organizuje veliki broj seminara, okruglih stolova i radionica, uključujući one o pravima intelektualne svojine.

Dovođenje u vezu nosilaca prava industrijske svojine i potencijalnih korisnika predmeta zaštite je posao na prvom mjestu Privredne komore Crne Gore i centara za transfer tehnologije. Privredna komora se odaziva na pojedinačne zahtjeve u tom smislu, ali, s obzirom na njihov mali broj, nema posebnu specijalizovanu službu. Prirodno mjesto centra za transfer tehnologije jesu akademsko-istraživačke institucije. Trenutno, centar za transfer tehnologije ne postoji u Naučno-tehnološkom parku Crne Gore, čiji jedan dio (Tehnopolis, Nikšić) već funkcioniše, dok se njegova centralna jedinica još uvijek gradi. Univerzitet Crne Gore je formalno osnovao ovakav centar vrlo nedavno, ali ostaje da se vidi da li će postojati samo „na papiru“ ili će preuzeti ulogu koja se očekuje.

Jačanje kapaciteta Naučno-tehnološkog parka kroz razvojne projekte i programe obuke umrežavanja imaju za cilj unaprjeđenje saradnje sa svim akterima u sistemu inovacija, radi pronalaska modela usmjerenog na jačanje transfera tehnologije i znanja, stimulisanje razvoja istraživanja, podsticaja inovacione djelatnosti i povezivanja univerzitetskih laboratrija sa budućim projektima i aktivnostima Naučno-tehnološkog parka.

Neposredna pravna podloga za funkcionisanje tržišta prava intelektualne svojine jesu ugovori o prenosu/prometu tih prava. Tu se, pored uspostavljanja razumne ravnoteže uzajamnih prava i obaveza, pojavljuje pitanje nosilaca prava intelektualne svojine na nematerijalnim dobrima (npr. pronalascima, autorskim djelima) koja su nastala kao rezultat javno finansiranih projekata. Distribucija prava na takvim intelektualnim dobrima u Crnoj Gori još uvijek nije zasnovana na opštim pravilima koja bi bila sadržana u službenoj politici prava intelektualne svojine na univerzitetu ili Naučno-tehnološkom parku. Postojanje takvih pravila učinilo bi svaku buduću transakciju predvidljivijom i spriječila bi zloupotrebu pregovaračke moći ekonomski jače strane.

Jedan od dobrih primjera povezivanja nosilaca prava industrijske svojine i korisnika predmeta zaštite je aktivnost Privredne komore na valorizaciji kolektivnog žiga Dobro iz Crne Gore, čiji nosilac je upravo Privredna komora. Privredna komora radi na popularizaciji tog žiga i ovlašćuje svaki privredni subjekat koji ispunjava određene uslove da koristi taj znak, koji simbolizuje kvalitet, ekonomski partiotizam i prirodne ljepote zemlje.

Adekvatni propisi koji uređuju distribuciju prava intelektualne svojine na nematerijalnim dobrima koja su nastala u radnom odnosu ili u okviru javne nabavke mogu biti stimulativni za stvaralaštvo i lakši put rezultata tog stvaralaštva ka efikasnoj privrednoj primjeni. Ovi propisi u Crnoj Gori mogli bi biti predmet dalje analize i inoviranja.

Konačno, pored gore pomenutih subjekata, posebno bi bilo važno spomenuti i crnogorske organizacije za kolektivno upravljanje autorskim i srodnim pravima. Trenutno je u Crnoj Gori registrovano pet takvih organizacija:

- Organizacija za zaštitu prava autora muzike Crne Gore - PAM CG;

- Organizacija za zaštitu prava filmskih producenata u Crnoj Gori – A-PRAVA MONTENEGRO;

- Organizacija za ostvarivanje reprografskih prava Crne Gore;

- NVU “Interpretatori Crne Gore – IN CG”;

- NU Organizaciji fotografskih autora-OFA.

**3. Nacionalne politike u vezi sa dugoročnim strateškim planovima razvoja**

Zbog velike važnosti i širokog opšteg polja primjene intelektualne svojine, praktično svaka nacionalna strategija i/ili nacionalna politika koja uključuje dugoročne razvojne planove mogla bi biti dovedena u direktnu ili barem indirektnu vezu s ekosistemom intelektualne svojine. Sljedeći dokumenti predstavljaju one najrelevantnije u pomenutom kontekstu ili bar pripadaju toj kategoriji.

Industrijska politika Crne Gore (2019 - 2023) - vjerovatno najširi i najvažniji od pet instrumenata politike pomenutih u nastavku - predstavlja strateški dokument s dodatkom detaljnog akcionog plana koji nastoji da poveća konkurentnost crnogorske ekonomije uopšte i posebno njenog industrijskog sektora. Shodno tome, ovaj dokument postavlja osnovu za potencijalno dinamičan i održiv ekonomski rast. Takođe, prateći opšte trendove u EU, kao što je opšti trend reindustrijalizacije, strategija se na više mjesta dotiče prava intelektualne svojine. Međutim, to uglavnom čini ponavljanjem važnosti podrške uspostavljanju efikasnog sistema intelektualne svojine, kao preduslova za postizanje predviđenih strateških ciljeva. U jednom segmentu politika ide i korak dalje i naglašava da će predviđene aktivnosti za podršku razvoju preduzetništva u Crnoj Gori uključivati ​​i pružanje usluga poslovne podrške preduzećima iz oblasti zaštite prava intelektualne svojine, kao segmenta instrumenata nefinansijske podrške. Konačno, bez obzira na rijetko izričito spominjanje prava intelektualne svojine u Industrijskoj politici Crne Gore, ovaj dokument uvodi podsticanje inovacija u crnogorskoj ekonomiji kao jedan od njenih strateških ciljeva i fokusira se na broj pratećih aktivnosti u tom pogledu. Budući da je ta inovacija pokretač širenja prava industrijske svojine, vrlo je važno naglasiti ovu snažnu karakteristiku pomenutog dokumenta.

Strategija pametne specijalizacije Crne Gore (2019 - 2024) - predstavlja inovacijsku strategiju koja uvodi nacionalne razvojne prioritete, kako bi promovisala i stvorila konkurentsku prednost razvijanjem i povezivanjem nacionalnih kapaciteta u istraživanju i inovacijama s potrebama crnogorske ekonomije. Ova strategija nastoji uspostaviti veze između različitih nacionalnih politika (npr. politika razvoja ljudskih resursa, politika podsticanja poduzetništva, industrijska politika, politika digitalizacije, energetska politika, itd) i aktivnosti predviđenih u njima, kako bi se uspostavio dalji potencijal za inovativnost i ekonomski rast zasnovan na komparativnim prednostima. S tim u vezi, njeni ključni prioriteti/ciljevi su: 1) poboljšanje izvrsnosti i relevantnosti u naučno-istraživačkim aktivnostima; 2) jačanje ljudskih resursa u oblasti istraživanja i inovacija; 3) unaprjeđenje saradnje u okviru sistema inovacija; 4) podrška inovativnim aktivnostima u poslovnom sektoru; 5) poboljšanje okvirnih uslova za sektor inovacija. Konačno, u pokušaju postavljanja podloge za ispunjavanje ovih ciljeva, Strategija pametne specijalizacije Crne Gore izričito prepoznaje važnost daljeg unaprjeđenja u oblasti implementacije i zaštite prava intelektualne svojine za „poboljšanje okvirnih uslova za eko-sistem inovacija“. Pored toga, između mnogih drugih planiranih aktivnosti, ona predviđa aktivnost čiji je direktni cilj podrška i promocija intelektualne svojine putem dana otvorenihvrata, radionica, kao i obuka za patente, žigove, autorska prava i industrijski dizajn, uključujući posebno njihovo komercijalno iskorišćavanje, a ciljne grupe su, između ostalih, istraživačke organizacije, preduzeća, startapovi. Konačno, kao prioritetni sektori crnogorske ekonomije, u smislu potencijala za inicijative pametne specijalizacije, Strategija pametne specijalizacije Crne Gore posebno ističe poljoprivredu i lanac vrijednosti hrane, energetski sektor i održivu zaštitu životne sredine, održivi i zdravstveni turizam, kao i informacione i komunikacione tehnologije.

Strategija naučnoistraživačke djelatnosti (2017 2021) - sveobuhvatan je dokument politike koji se fokusira na tri glavna cilja: 1) razvoj ljudskih resursa i istraživačkih kapaciteta; 2) jačanje međunarodne saradnje i umrežavanja; 3) jačanje sinergije nauke i ekonomije. Očekivano, posljednji od gore spomenutih ciljeva ove strategije, između ostalog, uključuje dopunski pod-cilj „stvaranje povoljnijeg okruženja za inovativno preduzetništvo“. Konačno, jedna od ključnih aktivnosti planiranih za ispunjenje navedenog pod-cilja bila je „nadogradnja instrumenata za zaštitu prava intelektualne svojine - daljim prilagođavanjem regulatornog okvira za intelektualnu svojinu i logističke podrške zainteresovanim stranama u procesu zaštite predmetnih prava”. Dakle, crnogorska Strategija naučnoistraživačke djelatnosti naglašava značaj unapređenja nacionalnog sistema intelektualne svojine, i to s pravom.

Strategija razvoja mikro, malih i srednjih preduzeća u Crnoj Gori (2018 - 2022) - je još jedan strateški dokument Vlade Crne Gore koji se djelimično, ali ipak snažno fokusira na nacionalni sistem intelektualne svojine. Naime, pod jednim od svojih glavnih prioriteta, a to je jačanje konkurentnosti mikro, malih i srednjih preduzeća (MMSP), predviđen je poseban cilj - jačanje unutrašnjih performansi preduzeća, kao i značajno jačanje aktivnosti na promociji primjene prava intelektualne svojine, kao mehanizma za njegovo postizanje. Postoji set specifičnih aktivnosti usmjerenih ka promociji i poboljšanju sistema intelektualne svojine u Crnoj Gori, kao što su prethodna dijagnostika MMSP (procjenjuje se snaga jednog preduzeća u oblasti intelektualne svojine, a uzimajući u obzir sve faktore intelektualne svojine jednog preduzeća, kroz dijagnostiku intelektualne svojine, preduzećima se daje podrška u odlučivanju kako će i gdje iskoristiti svoju intelektualnu svojinu); organizovanje seminara o zaštiti prava intelektualne svojine u Crnoj Gori; sprovođenje institucionalne kampanje o značaju vizuelnog identiteta proizvoda za njegovo pozicioniranje na tržištu.

Nacionalna strategija održivog razvoja –do 2030 - ovo je, možda, najopsežnija strategija koju je crnogorska Vlada ikad usvojila. Ne samo zato što ima više od 500 stranica, već i zato što pokušava da se bavi ili barem dotakne gotovo svakim segmentom crnogorskog društva uopšte i posebno njene privrede. Ne bavi se eksplicitno sistemom intelektualne svojine u Crnoj Gori, ali se snažno fokusira na istraživanje i podržavanje optimalnog i inovativnog pristupa korišćenju nacionalnih prirodnih resursa, razvoju nacionalne ekonomije, posebno sektora malih i srednjih preduzeća, kao i drugih segmenata crnogorskog društva. S tim u vezi, Strategija predviđa brojne mjere koje bi trebale podržati naučno istraživanje i inovacije, s ciljem efikasnijeg komercijalnog iskorišćavanja ovih aktivnosti. Posljedično, ovakvi željeni događaji ne bi trebalo da samo direktno povećaju broja registrovanih prava intelektualne svojine (a naročito broj prava industrijske svojine), kojima je potrebno djelotvorno promovisanje i zaštita, već takođe da podstaknu dalji razvoj, tj. nadogradnju crnogorskog sistema intelektualne svojine.

4. Međunarodne i EU politike

Najrelevantniji dokumenti na međunarodnom nivou su:

Akcioni plan Evropske komisije za intelektualnu svojinu iz 2020. godine promoviše maksimalno iskorišćavanje inovativnog potencijala EU, kao i podršku oporavku i otpornosti EU. Postavljeni ciljevi odnose se na: izazov u odnosu na kapitalizacija evropske intelektualne imovine radi podsticanja oporavka i otpornosti, bolju zaštitu intelektualne svojine; promovisanje efikasne upotrebe i primjene intelektualne svojine, posebno od strane malih i srednjih preduzeća; lakši pristup i korišćenje zaštićene intelektualne svojine, borbu protiv kršenja prava intelektualne svojine; stabilan i efikasan globalni okvir za intelektualnu svojinu, kao i promociju saradnje država članica i zainteresovanih strana. Takođe, ovaj plan poziva države članice da razviju svoje nacionalne politike i strategije intelektualne svojine u skladu sa ciljevima iz ovog akcionog plana i da bolju zaštitu i sprovođenje intelektualne svojine postave kao prioritet u svojim naporima da obezbijede ekonomski oporavak.

Srednjoročni strateški plan Svjetske organizacije za intelektualnu svojinu (WIPO) za 2016-2021 promoviše inovacije i kreativnost za ekonomski, društveni i kulturni razvoj, kroz uravnotežen i efikasan međunarodni sistem intelektualne svojine. Definisani ciljevi se odnose na: balansiranu evolucija međunarodnog pravnog okvira za intelektualnu svojinu; pružanje globalnih usluga intelektualne svojine, kroz upravljanje sa pet sistema intelektualne svojine koji pružaju usluge korisnicima širom svijeta; olakšavanje upotrebe intelektualne svojine za razvoj; koordinaciju i razvoj globalne infrastrukture intelektualne svojine; svjetski referentni izvor za informacije i analizu intelektualne svojine; međunarodnu saradnju na izgradnji poštovanja intelektualne svojine; doprinos intelektualne svojine u naporima za rješavanje globalnih pitanja; komunikacijski interfejs između država članica WIPO-a i svih zainteresovanih strana, kroz promociju inovativnosti i kreativnosti kroz uravnotežen i efikasan sistem intelektualne svojine; efikasnu administrativnu i finansijsku podršku; strukturu koja omogućava WIPO-u da isporučuje svoje programe.

Ključni elementi Srednjoročnog strateškog plana Svjetske organizacije za intelektualnu svojinu (WIPO) za 2022-2026

su predstavljeni kao „Strategijska kuća“, koja se sastoji od:

1. vizije - svijet u kome su inovacije i kreativnost sa bilo kog mjesta podržane intelektualnom svojinom za dobrobit svih;

2. misije - WIPO predvodi razvoj uravnoteženog i efektivnog globalnog ekosistem intelektualne svojine za promovisanje inovativnosi i kreativnosti za bolju i održiviju budućnost;

3. četiri strateška stuba - širom svijeta objasniti potencijal intelektualne svojine radi poboljšanja života svih, okupiti ljude i partnere sa zainteresovanim stranama da oblikuju budućnost globalnog ekosistema intelektualne svojine, obezbijediti visok kvalitet usluga intelektualne svojine, znanja i podatke koji omogućuju vrijednost za korisnike širom svijeta, podržati vlade, preduzeća, zajednice i pojedince za upotrebu intelektualne svojine kao oruđa za rast i održivi razvoj;

4. osnova organizacije - osposobiti zaposlene u WIPO-u da rade efikasno, saradnički i inovativno, obezbjeđujući im prave resurse, obuku i okruženje.

Strateški plan 2025 Zavoda za intelektualnu svojinu Evropske unije (EUIPO) je izgrađen na viziji pružanja „vrijednosti intelektualne svojine za preduzeća i građane u Evropi“, kroz niz međusobno povezanih aktivnosti, od kojih je svaka usredsređena na strateški pokretač koji ujedinjuje EUIPO i njene zainteresovane strane oko zajedničkog cilja. Saradnja na polju intelektualne svojine unutar EU i globalno, uključujući aspekte sprovođenja, je ključna aktivnost. Prvi strateški cilj - „Međusobno povezan, efikasan i pouzdan sistem intelektualne svojine za unutrašnje tržište“ utvrđuje da EUIPO namjerava da nadograđuje već stvorene mreže, kako bi poboljšala oblast intelektualne svojine u novom okruženju. Drugi strateški cilj – „Napredne usluge orijentisane na korisnika“ podrazumijeva radnje koje će se preduzeti kako bi se klijentima EUIPO-a, uključujući mala i srednja preduzeća, velika preduzeća i posrednike, pružili najsavremeniji alati, usluge i smjernice koje su im potrebne da bi napredovali u ovom novom okruženju. Treći strateški cilj - „Dinamični skupovi organizacionih vještina i inovativno radno mjesto po izboru“ prepoznaje da EUIPO mora da nastavi da se razvija u smislu skupova vještina i radnih praksi kako bi na održiv način pružao visokokvalitetne usluge registracije i obavljao svoje druge ključne zadatke u najsavremenijem radnom okruženju koje koristi najbolje aspekte tehnoloških promjena i omogućava širi doprinos sistemu intelektualne svojine u cjelini.

Strateški plan 2023 Evropskog patentnog zavoda (EPO) predstavlja novi okvir za saradnju između svih zainteresovanih strana u sistemu intelektualne svojine, radi obezbjeđivanja prosperitetne budućnosti za evropske inovacije i snažnu mrežu patenata. Zasniva se na pet ciljeva: Angažovani i osnaženi - izgraditi angažovanu, stručnu i organizaciju spremnu na saradnju; Digitalna transformacija - pojednostaviti i modernizovati EPO IT sisteme; Ovladajte kvalitetom - efikasno isporučivati proizvode i usluge visokog kvaliteta; Partner za pozitivan uticaj - izgraditi evropski patentni sistem i mrežu sa globalnim uticajem; Sigurna održivost - obezbijediti sigurnu dugoročnu održivost.

**5. Međunarodna saradnja u oblasti intelektualne svojine**

Ministarstvo ekonomskog razvoja, kao organ državne uprave koji je nadležan za međunarodnu saradnju u oblasti intelektualne svojine, sprovodi redovnu i intenzivnu međunarodnu saradnju u oblasti intelektualne svojine sa Svjetskom organizacijom za intelektualnu svojinu (WIPO), Zavodom za intelektualnu svojinu Evropske unije (EUIPO) i Evropskim zavodom za patente (EPO). Ministarstvo ekonomskog razvoja obavlja bilateralnu saradnju sa zavodima za intelektualnu svojinu država iz regiona i šire. Pored toga, Ministarstvo ekonomskog razvoja koristi podršku iz okvira IPA i TAIEX instrumenata.

**5.1. Saradnja sa WIPO-om**

Crna Gora je članica WIPO-a od 4. decembra 2006. godine. Crna Gora je strana u 23 sporazuma kojima WIPO administrira i članica 13 tijela WIPO-a.

Saradnja između Ministarstva ekonomskog razvoja i WIPO-a odvija se na osnovu godišnjih Planova rada koji se dogovaraju sa WIPO Sektorom za razvijene i države u tranziciji (TDC). U cilju ojačanja saradnje, u oktobru 2018. godine potpisan je Memorandum o razumijevanju koji predstavlja osnovu za unaprjeđenje saradnje.

Crna Gora ostvaruje saradnju sa WIPO-om i kroz članstvo u CEBS grupi (Grupa centralno-evropskih i baltičkih država) koje omogućava učešće u postupcima odlučivanja o najvažnijim pitanjima iz domena rada WIPO-a.

Saradnja između Crne Gore i WIPO-a sprovodi se kroz:

* Implementaciju sporazuma o međunarodnoj registraciji prava intelektualne svojine;
* Učešće na godišnjim zasijedanjima WIPO-a: Generalne skupštine i Skupština unija država članica WIPO konvencija;
* Učešće u radu redovnih sjednica stalnih komiteta WIPO-a;
* Učešće na diplomatskim konferencijama;
* Učešće na među-regionalnim, regionalnim i međunarodnim događajima koje WIPO organizuje;
* Učešće osoblja Ministarstva ekonomskog razvoja i drugih institucija iz crnogorskog sistema zaštite i sprovođenja prava intelektualne svojine na obukama, radionicama, seminarima koje organizuje WIPO, kao i događajima koje WIPO organizuje u saradnji sa nacionalnim zavodima/institucijama za intelektualnu svojinu iz regiona i šire, radi sticanja novih znanja i vještina;
* Zajedničku organizaciju nacionalnih, među-regionalnih i regionalnih seminara, radionica i konferencija u cilju podizanja svijesti javnosti;
* Legislativnu podršku koju WIPO pruža Crnoj Gori kroz ekspertsku i savjetodavnu pomoć u izradi zakona iz oblasti intelektualne svojine;
* Podršku WIPO-a u izradi strategijskih dokumenata (nacionalne strategije intelektualne svojine);
* Saradnju sa WIPO Akademijom, kroz pohađanje kurseva koje Akademija organizuje za osoblje nacionalnih zavoda/institucija za intelektualnu svojinu i druge državne organe iz sistema za zaštitu i sprovođenje prava intelektualne svojine;
* Podršku u oblasti informacionih tehnologija (kroz ugradnju IPAS programa u Ministarstvu ekonomskog razvoja).

**5.2. Saradnja sa EUIPO-om**

Saradnja sa EUIPO-om odvija se na osnovu godišnjih Planova rada. U skladu sa novom Strategijom EUIPO-a, koja je stupila na snagu sredinom 2020. godine, Ministarstvo ekonomskog razvoja i EUIPO usaglasili su dvogodišnji Plan rada (za period 2020 – 2021). U cilju unaprjeđenja saradnje, Ministarstvo ekonomskog razvoja i EUIPO su zaključili Memorandum o razumijevanju, koji je potpisan u avgustu 2019. godine.

Saradnja između Crne Gore i EUIPO-a sprovodi se kroz:

* Učešće osoblja Ministarstva ekonomskog razvoja i drugih crnogorskih institucija iz sistema zaštite i sprovođenja prava intelektualne svojine na obukama, radionicama i seminarima koje organizuje EUIPO;
* Učešće predstavnika Crne Gore na konferencijama, simpozijumima i događajima visokog nivoa koje organizuje EUIPO;
* Učešće predstavnika Ministarstva ekonomskog razvoja na koordinacionim sastancima o saradnji, žigovima i dizajnima koje organizuje EUIPO, a na kojima se razmjenjuju informacije o aktuelnim pitanjima iz oblasti industrijske svojine (žigova i dizajna);
* Saradnja sa EUIPO Observatorijom radi upoznavanja sa najnovijim trendovima u oblasti intelektualne svojine kroz specijalističke obuke, koje pružaju mogućnost kreatorima politike intelektualne svojine da, na osnovu preciznih podataka koje EUIPO prikuplja, izrade efikasne politike intelektualne svojine, podrže inovativnost i kreativnost i uspostave mehanizme za suzbijanje krivotvorenja i piraterije;
* Instaliranje IT alata EUIPO-a koji znatno unaprjeđuju informacionu infrastrukturu Ministarstva ekonomskog razvoja i drugih crnogorskih institucija iz sistema zaštite i sprovođenja prava intelektualne svojine, a koji baze podataka o industrijskoj svojini čine dostupnim korisnicima (TMView, DesignView, TMClass, DesignClass, HDB, USS, i dr.).

**5.3. Saradnja sa EPO-om**

Saradnja sa EPO-om odvijala se na osnovu dvogodišnjih Planova bilateralne saradnje. Ukupno četiri Plana bilateralne saradnje su realizovana (za periode 2012 – 2013, 2014-2015, 2016 – 2017, 2018 – 2019). Ovi planovi su imali osnov u Sporazumu između Vlade Crne Gore i Evropske patentne organizacije o proširenju evropskih patenata (Sporazum o proširenju), koji su Vlada Crne Gore i Evropska patentna organizacija potpisali 13. februara 2008. godine, a koji je stupio na snagu 1. marta 2010. godine.

U skladu sa novim Strateškim planom EPO-a za period do 2023. godine, koji je stupio na snagu sredinom 2020. godine, Ministarstvo ekonomskog razvoja i EPO potpisaće novi Sporazum o bilaternoj saradnji.

Crna Gora ima status posmatrača u Administrativnom odboru (AC), vrhovnom tijelu Evropske patentne organizacije, kao i u Tehničkom komitetu (TOSC) i Komitetu o patentnom pravu (PLC).

Administrativni odbor uputio je Crnoj Gori poziv za pristupanje Konvenciji o evropskom patentu (EPC), na sastanku održanom u oktobru 2018. godine. Predlog zakona o potvrđivanju Konvencije o priznavanju evropskih patenata (Konvencija o evropskom patentu) i Predlog zakona o izmjenama i dopunama Zakona o patentima, koji sadrži odredbe neophodne za implemenatciju Konvencije o evropskom patentu se trenutno nalaze u skupštinskoj proceduri. Potvrđivanje navedene konvencije predstavlja preduslov za sticanje punopravnog članstva u Evropskoj patentnoj organizaciji.

Saradnja između Crne Gore i EPO-a obavlja se kroz:

* Učešće osoblja Ministarstva ekonomskog razvoja i drugih crnogorskih institucija iz sistema zaštite i sprovođenja prava intelektualne svojine na obukama, radionicama, seminarima, kao i konferencijama i drugim događajima koje organizuje EPO;
* Učešće predstavnika Crne Gore na sastancima AC-a i sastancima TOSC-a i PLC-a;
* Zajedničko organizovanje nacionalnih seminara o patentima koji za cilj imaju podizanje svijesti profesionalne i šire javnosti u Crnoj Gori;
* Podršku u unaprjeđenju informacione infrastrukture Ministarstva ekonomskog razvoja, kroz obezbjeđenje IT opreme i ugradnju baza podataka o patentima;
* Legislativnu podršku EPO-a u izradi crnogorskog Zakona o patentima i podzakonskih akata. Ova podrška je posebno intenzivirana nakon poziva Crnoj Gori da pristupi EPC i proširena je na savjetodavnu ekspertsku podršku u izradi odredbi u Zakonu o izmjenama i dopunama Zakona o patentima koje se odnose na pristupanje EPC.

**5.4. Bilateralna saradnja**

Ministarstvo ekonomskog razvoja obavlja bilateralnu saradnju sa zavodima za intelektualnu svojinu država iz regiona šire, u skladu sa memorandumima o razumijevanju, na osnovu kojih je omogućena realizacija raznovrsnih aktivnosti, kao što su: učešće na obukama, seminarima, radionicama, konferencijama i drugim događajima koje organizuje Ministarstvo ekonomskog razvoja i zavodi sa kojima ima zaključene memorandume o razumijevanju, kao i razmjenu iskustava i prakse.

Crna Gora je zaključila sljedeće bilateralne međunarodne sporazume:

* Sporazum o saradnji u oblasti intelektualne svojine između Zavoda za intelektualnu svojinu Crne Gore (ZIS CG) i Zavoda za intelektualnu svojinu Republike Srbije, potpisan 16.10.2008. godine;
* Sporazum o saradnji između ZIS-a CG i Državnog zavoda za intelektualno vlasništvo Republike Hrvatske, potpisan 20.04.2010. godine;
* Sporazum o saradnji između ZIS-a CG i Zavoda za intelektualnu svojinu Slovenije, potpisan 15.06.2010. godine;
* Memorandum o razumijevanju o saradnji između ZIS-a CG i Mađarskog zavoda za intelektualnu svojinu, potpisan 18.07.2012. godine;
* Sporazum o saradnji između ZIS-a CG i Državnog zavoda za intelektualnu svojinu Ukrajine, potpisan 12.03.2013. godine;
* Memorandum o bilateralnoj saradnji između ZIS-a CG i Zavoda za harmonizaciju unutrašnjeg tržišta (žigova i dizajna) Evropske unije (OHIM), potpisan 20.02.2014. godine;
* Memorandum o bilateralnoj saradnji između ZIS-a CG i Instituta za intlektualno vlasništvo Bosne i Hercegovine, potpisan 28.05.2018. godine;
* Sporazum o saradnji između ZIS-a CG i Državne agencije za intelektualnu svojinu Republike Moldavije, potpisan 28.05.2018. godine;
* Sporazum o saradnji između ZIS-a CG i Islandskog zavoda za intelektualnu svojinu, potpisan 28.05.2018. godine;
* Memorandum o bilateralnoj saradnji između Ministarstva ekonomije i Zavoda za intelektualnu svojinu EU (EUIPO), potpisan u avgustu 2019. godine.

**5.5. Podrška iz okvira TAIEX instrumenta**

Ministarstvo ekonomskog razvoja koristi podršku iz okvira IPA i TAIEX instrumenta, i to: eskpertsku podršku u izradi nacrta zakona i podzakonskih akata iz oblasti intelektualne svojine; razne vidove obuka, kao i studijske posjete radi razmjene iskustava i prakse i sticanja novih znanja i vještina.

Kad je riječ o međunarodnoj saradnji, Uprava prihoda i carina ima dobru saradnju s EUIPO-om, Svjetskom carinskom organizacijom, INTERPOL-om i EUROPOL-om. Ona prisustvuje određenim događajima za jačanje kapaciteta koji se organizuju od strane ovih institucija, kao i u gotovo svim njihovim međunarodnim operacijama. Štaviše, Uprava prihoda i carina je članica IPM sistema Svjetske carinske organizacije. Uprava prihoda i carina, takođe, ima potpisan Memorandum o razumijevanju sa duvanskim kompanijama, uključujući British American Tobacco, Japan Tobacco International i Philip Morris.

Tržišna inspekcija, Državno tužilaštvo i Privredni sud Crne Gore takođe su imali koristi od WIPO, EPO i EUIPO događaja za jačanje kapaciteta (Državno tužilaštvo je član Evropske mreže tužilaca EUIPO-a). Štaviše, Tržišna inspekcija i Uprava policije su učestvovale u multinacionalnim operacijama koje su organizovali EUROPOL i INTERPOL.

Uprava policije sprovodi međunarodnu obuku preko Odjeljenja za međunarodnu operativnu policijsku saradnju INTERPOL – EUROPOL – SIRENE, ali tek treba da se uključi u programe izgradnje kapaciteta koje organizuju EUROPOL i EUIPO.

**6. Međuresorska saradnja**

Službeni okvir međuinstitucionalne saradnje u oblasti prava intelektualne svojine čini Koordinacioni tim za sprovođenje prava intelektualne svojine koji čine predstavnici Ministarstva ekonomskog razvoja - Direkcije za intelektualnu svojinu i Direkcije za normativne poslove i međunarodnu saradnju u oblasti intelektualne svojine, Uprave prihoda i carina, Uprave za inspekcijske poslove - Tržišne inspekcije, Uprave policije, Državnog tužilaštva i Privrednog suda Crne Gore. Koordinacioni tim je osnovao Radnu grupu za organizovanje i sprovođenje zajedničkih akcija usmjerenih na sprječavanje i suzbijanje vršenja povreda prava intelektualne svojine, koju čine predstavnici Uprave prihoda i carina, Tržišne inspekcija, Uprave policije i Direkcije za intelektualnu svojinu. Navedeni organi su identifikovani kao ključni u sistemu zaštite prava intelektualne svojine u Crnoj Gori, a njihovi predstavnici su imenovani za članove Radnog tima na zahtjev Ministarstva ekonomskog razvoja.

Rješenjem Ministarstva ekonomskog razvoja o obrazovanju Koordinacionog tima za sprovođenje prava intelektualne svojine utvrđeni su njegovi sljedeći zadaci:

* Unaprjeđenje i jačanje saradnje između organa nadležnih za zaštitu i sprovođenje prava intelektualne svojine u Crnoj Gori;
* Koordinacija aktivnosti usmjerenih na sprječavanje i suzbijanje vršenja povreda prava intelektualne svojine;
* Praćenje i analiza aktivnosti nadležnih organa u vezi sa pitanjima intelektualne svojine i predlaganje mjera usmjerenih na poboljšanje efikasnosti njihovog rada;
* Utvrđivanje i praćenje prioriteta u svom radu, dinamike i rokova realizacije i ocjena postignutih rezultata.

Od dana obrazovanja Koordinacionog tima za sprovođenje prava intelektualne svojine (29.03.2017. godine) do kraja 2021. godine održano je 14 sjednica Koordinacionog tima. S tim u vezi, nesporno je da je Koordinacioni tim za sprovođenje prava intelektualne svojine u značajnoj mjeri ispunio zadatke radi kojih je osnovan i da je evidentno unaprjeđenje i jačanje saradnje između organa nadležnih za zaštitu i sprovođenje prava intelektualne svojine u Crnoj Gori.

U oblasti međuresorske saradnje od izuzetnog značaja je Radna grupaza organizovanje zajedničkih akcija usmjerenih na spriječavanje i suzbijanje povreda prava intelektiualne svojine Članovi Radne grupe su predstavnici: Ministarstva ekonomskog razvoja, Uprave carina, Uprave policije, Uprave za inspekcijske poslove -Tržišne inspekcije. Radna grupa je u prethodnom period svoje aktivnosti planirala i organizovala u skladu sa Planom aktivnosti koji donosi početkom svake godine, a preduzimala je i aktivnosti u cilju povećanja nivoa svijesti javnosti o koristima zaštite prava intelektualne svojine, štetnim efektima kupovine i konzumiranja proizvoda koji se neovlašćeno distribuiraju na tržištu Crne Gore, kao i načinima da se spriječi pojava takvih proizvoda. Takođe, jedan od ciljeva bila je edukacija učenika srednjih škola o krivotvorenim i piraterizovanim proizvodima koji se na internetu prodaju kao originalni proizvodi, a koji se kao posebna ciljna grupa najčešće upuštaju u kupovinu te vrste, privučeni pristupačnom cijenom proizvoda na internetu. Takođe, izuzetno važna aktivnost Radne grupe bila je informisanje privrednika o važnosti zaštite prava intelektualne svojine na svim nivoima, kao i unaprjeđenje saradnje sa zastupnicima nosilaca prava intelektualne svojine. Saglasno navedenom, Radna grupa je sprovela ukupno 15 aktivnosti, i to: “dani zajedničke akcije” - osam (2018-3, 2019-3, 2020-2) i javne kampanje (javne tribine, okrugli stolovi, edukacije) - sedam (2018-2, 2019-4, 2020-1).

Pored navedenog, a u cilju unaprjeđenja saradnje u oblasti intelektualne svojine, sa ciljem podizanja svijesti o značaju intelektualne svojine, kroz uspostavljanje odgovarajućih mehanizama za redovnu razmjenu informacija i preduzimanje zajedničkih aktivnosti, 28.05.2018. godine potpisani su i:

* Sporazum o saradnji između Zavoda za intelektualnu svojinu Crne Gore i Univerziteta Crne Gore;
* Sporazum o saradnji između Zavoda za intelektualnu svojinu Crne Gore i Privredne komore Crne Gore.

**7. Ključni statistički podaci o implementaciji prava intelektualne svojine u Crnoj Gori za period 2016 – 2020**

Statistički podaci koji ilustruju sprovođenje prava intelektualne svojine su od posebnog značaja (tj. dodatnog) značaja u slučaju Crne Gore. Naime, jedno od četiri završna mjerila za poglavlje 7 pristupnih pregovora s EU - i ono koje predstavlja najveći izazov - je da „Crna Gora „obezbijedi dovoljne administrativne kapacitete za postupak registracije i sprovođenja prava intelektualne svojine“ i „obezbijedi evidenciju bilansa ostvarenih rezultata o istražnim postupcima, krivičnim gonjenjima i sudskim postupcima u slučaju kršenja prava“.

Nadalje, s obzirom na to da su preostala tri završna mjerila praktično ispunjena, čini se da je osiguranje zadovoljavajućeg i vjerodostojnog bilansa rezultata u ovom pogledu od presudne važnosti.

Jedna od pozitivnih posljedica gore opisanog skupa okolnosti je ta što su, barem tokom posljednjih približno sedam godina, prikupljeni i predstavljeni statistički podaci o primjeni zakonodavstva iz oblasti intelektualne svojine primjenom metodologije koja je u velikom obimu skladu sa EU standardima. Imajući u vidu navedeno, Ministarstvo ekonomskog razvoja priprema, objedinjava i dostavlja Evropskoj komisiji tromječne, šestomjesečne i godišnji statistički izvještaj o sprovođenju prava intelektualne svojine svih državnih organa uključenih u sprovođenje prava intelektualne svojine. Takođe, godišnji statistički izvještaj sadrži i uporedni prikaz najvažnijih statističkih podataka po godinama, počev od 2014. godine, od kada su i otvoreni pregovori sa EU za poglavlje 07-Pravo intelektualne svojine, a koji ukazuju na konkretne, mjerljive i vidljive rezultate o napretku u sprovođenju prava intelektualne svojine. U nastavku je dat samo osnovni komparativni pregled statističkih informacija na nacionalnom nivou za period 2014-2020 svih organa uključenih u sprovođenje prava intelektualne svojine.

***Uporedni prikaz o sprovođenju prava intelektualne svojine 2014-2020***

Ministarstvo ekonomskog razvoja

ŽIG

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| **Period** | **2014-2020.** | | | | | | | | | | | | | |
|  | **BROJ PRIJAVA** | | | | | | | **BROJ PRIZNATIH PRAVA** | | | | | | |
| **2014** | **2015** | **2016** | **2017** | **2018** | **2019** | **2020** | **2014** | **2015** | **2016** | **2017** | **2018** | **2019** | **2020** |
| **NACIONALNI** | 641 | 541 | 557 | 527 | 517 | 523 | 469 | 1061 | 1078 | 538 | 362 | 456 | 309 | 589 |
| **MEĐUNARODNI** | 2962 | 3003 | 2639 | 2983 | 3198 | 3009 | 2836 | 2962 | 3003 | 2639 | 2983 | 2982 | 3078 | 2563 |

INDUSTRIJSKI DIZAJN

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| **Period** | **2014-2020.** | | | | | | | | | | | | | |
|  | **BROJ PRIJAVA** | | | | | | | **BROJ PRIZNATIH PRAVA** | | | | | | |
| **2014** | **2015** | **2016** | **2017** | **2018** | **2019** | **2020** | **2014** | **2015** | **2016** | **2017** | **2018** | **2019** | **2020** |
| **NACIONALNI** | 12 | 10 | 5 | 4 | 7 | 2 | 5 | 3 | 16 | 3 | / | 2 | 7 | 5 |
| **MEĐUNARODNI** | 304 | 373 | 261 | 233 | 206 | 273 | 212 | 295 | 359 | 223 | 224 | 167 | 263 | 218 |

PATENTI

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| **Period** | **2014-2020.** | | | | | | | | | | | | | |
|  | **BROJ PRIJAVA** | | | | | | | **BROJ PRIZNATIH PRAVA** | | | | | | |
| **2014** | **2015** | **2016** | **2017** | **2018** | **2019** | **2020** | **2014** | **2015** | **2016** | **2017** | **2018** | **2019** | **2020** |
| **NACIONALNI** | 13 | 23 | 12 | 13 | 3 | 8 | 5 | 18 | 6 | 8 | 15 | 10 | 5 | 4 |
| **EP ZAHTJEV** | 146 | 197 | 286 | 290 | 339 | 366 | 283 | 258 | 349 | 250 | 278 | 251 | 361 | 258 |

AUTORSKO I SRODNA PRAVA

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **2014-2020.** | | | | | | | | | | | | | |
| **BROJ ZAHTJEVA ZA DEPONOVANJE** | | | | | | | **DEPONOVANO** | | | | | | |
| **2014** | **2015** | **2016** | **2017** | **2018** | **2019** | **2020** | **2014** | **2015** | **2016** | **2017** | **2018** | **2019** | **2020** |
| 30 | 22 | 22 | 27 | 34 | 26 | 21 | 29 | 24 | 19 | 27 | 33 | 26 | 19 |

Na osnovu naprijed navedenih statističkih podataka može se utvrditi da je broj podnijetih prijava za registarciju prava industrijske svojine- žigova i patenata zadržao svoj kontinuitet iz čega se može zaključiti da postoji velika zainteresovanost za zaštitu ovih prava za teritoriju Crne Gore. Takođe, na osnou navedenih podataka može se konstatovati da je neophodno raditi na podsticanju i širenju svijesti fizičkih i pravnih lica o benefitima registracije prava industrijskog dizajna na nacionalnom i međunarodnom nivou.

Uprava za inspekcijske poslove-Tržišna inspekcija

AUTORSKO I SRODNA PRAVA

1. Optički diskovi

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| r.br. |  | **2014** | **2015** | **2016** | **2017** | **2018** | **2019** | **2020** |
| 1. | Broj kontrola u oblasti prometa optičkih diskova | 111 | 40 | 63 | 20 | 7 | 7 | 18 |
| 2. | Broj subjekata kod kojih su utvrđene nepravilnosti | 19 | 4 | 2 | 2 | 1 | / | / |
| 3. | Broj utvrđenih nepravilnosti | 19 | 4 | 2 | 2 | 1 | / | / |
| 4. | Broj ukazivanja | / | 1 | / | / | / | / | / |
| 5. | Broj rješenja | 19 | 3 | 2 | 2 | 1 | / | / |
| 6. | Broj slučajeva oduzete robe\* | 19 | 3 | 2 | 2 | 1 | / | / |
| 7. | Broj komada oduzete robe / vrijednost u €\* | 1.795/  1.972,52€ | 605  605,00€ | 130  165,00€ | 116/  116,00€ | 21/  21€ | / | / |
| 8. | * CD\* | 1.061 | 605 | 130 | 116 | 21 | / | / |
| * DVD | 734 | / | / | / | / | / | / |
| * kasete | / | / | / | / | / | / | / |
| * ketridž | / | / | / | / | / | / | / |
| 9. | Broj izdatih prekršajnih naloga/ vrijednost u € | / | / | / | / | / | / | / |
| 10. | Broj zahtjeva za pokretanje prekršajnog postupka | 1 | / | / | / | / | / | / |
| 11. | Broj krivičnih prijava | 1 | / | / | / | / | / | / |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 2. Softverska piraterijar.br. |  | **2014** | **2015** | **2016** | **2017** | **2018** | **2019** | **2020** |
|  | Broj kontrola u oblasti korišćenja softvera | 218 | 224 | 45 | 32 | 26 | 30 | 60 |
|  | Broj subjekata kod kojih su utvrđene nepravilnosti | 80 | 105 | 20 | 21 | 8 | 5 | 9 |
|  | Broj utvrđenih nepravilnosti | 80 | 105 | 20 | 21 | 8 | 5 | 9 |
|  | Broj ukazivanja | 79 | 105 | 20 | 21 | 8 | 5 | 9 |
|  | Broj rješenja | 1 | / | / | / | / | / | / |
|  | Broj kontrolisanih računara | 757 | 2.902 | 55 | 105 | 39 | 29 | 152 |
|  | Broj računara kod kojih je utvrđeno nelegalno korišćenje softvera | 304 | 499 | 22 | 88 | 10 | 7 | 44 |
|  | Ukupan broj softvera koji se nelegalno koriste | 404 | 883 | 44 | 100 | 12 | 10 | 44 |
|  | * microsoft windows | 337 | 705 | 25 | 61 | 9 | 7 | 24 |
| * microsoft office | 30 | 19 | 8 | 39 | 3 | 3 | 20 |
| * adobe | 7 | 15 | / | / | / | / | / |
| * auto desk | 5 | 35 | 2 | / | / | / | / |
| * symantek | 1 | / | / | / | / | / | / |
| * corel | 2 | 13 | / | / | / | / | / |
| * mob | 3 | / | / | / | / | / | / |
| * win zip | 1 | 7 | 2 | / | / | / | / |
| * acasee | / | 8 | / | / | / | / | / |
| * nero | / | 34 | 3 | / | / | / | / |
| * kaspersky | / | 24 | / | / | / | / | / |
| * ostalo (nod) | 18 | 23 | 4 | / | / | / | / |
|  | Broj izdatih prekršajnih naloga/vrijednost u € | / | / | / | / | / | / | / |
|  | Broj zahtjeva za pokretanje prekršajnog postupka | / | / | / | / |  | / | / |
|  | Broj krivičnih prijava | 1 | / | / | / |  | / | / |

PRAVA INDUSTRIJSKE SVOJINE (patent, žig, dizajn, oznake geografskog porijekla, topografija poluprovodnika)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| r.br. |  | **2014** | **2015** | **2016** | **2017** | **2018** | **2019** | **2020** |
|  | Broj kontrola u oblasti industrijske svojine | 346 | 168 | 322 | 286 | 357 | 1006 | 770 |
|  | Broj subjekata kod kojih su utvrđene nepravilnosti | 4 | 4 | 11 | 15 | 17 | 7 | 3 |
|  | Broj utvrđenih nepravilnosti | 4 | 4 | 11 | 15 | 17 | 7 | 3 |
|  | Broj ukazivanja | / | / | 1 | / | / | / | / |
|  | Broj rješenja | 4 | 4 | 10 | 15 | 17 | 7 | 3 |
|  | Broj slučajeva oduzete robe | 1 | 2 | 7 | 10 | 16 | 7 | 3 |
|  | Broj komada oduzete robe /  vrijednost u € | 71/ 140,00 | 34/  105,80 | 260/  3874,84 | 96/  6.020,00 | 215/  5.246,50 | 332/  13.677,40€ | 33/ 772,50€ |
|  | * patent | / | / | / | / | / | / | / |
| * žig | 71/  140,00 | 34/  105,80 | 260/  3874,84 | 96/  6.020,00 | 215/  5.246,50 | 332/  13.677,40€ | 33/  772,50€ |
| * dizajn | / | / | / | / | / | / | / |
| * oznake goeg.porijekla | / | / | / | / | / | / | / |
| * topografija poluprovodnika | / | / | / | / | / | / | / |
|  | Broj izdatih prekršajnih naloga/vrijednost u € | / | / | / | / | / | 13/  12.500,00€ | 4/  3.200,00€ |
|  | Broj zahtjeva za pokretanje prekršajnog postupka | / | / | / | 5 | 7 | / | 1 |
|  | Broj krivičnih prijava | / | / | / | / | / | / | / |

Uprava prihoda i carina

|  |  |
| --- | --- |
| **GODINA** | **BROJ RJEŠENJA/ODOBRENJA** |
| **2014.** | 60 |
| **2015.** | 111 |
| **2016.** | 123 |
| **2017.** | 146 |
| **2018.** | 178 |
| **2019.** | 149 |
| **2020.** | 137 |

\* ***Uporedni podaci 2014-2020 –usvojeni zahtjevi za preduzimanje carinskih mjera za zaštitu prava intelektualne svojine (ukupan broj odobrenja po godinama)***

|  |  |  |  |
| --- | --- | --- | --- |
| **Godina** | **Broj prekida** | **Količina zadržane robe** | **Količina uništene robe** |
| **2014.** | 13 | 12.101 | 3.680 |
| **2015.** | 25 | 52.746 | 10.915 |
| **2016.** | 83 | 77.075 | 32.267 |
| **2017.** | 51 | 22.516,428 | 8.766 |
| **2018.** | 63 | 10.011.562 | 137.056 |
| **2019.** | 80 | 11.952 | 21.583 |
| **2020.** | 54 | 15 345 | 6. 959 |

Privredni sud Crne Gore

|  |  |  |  |
| --- | --- | --- | --- |
| GODINA | PRIMLJENI PREDMETI | ZAVRŠENI I PRAVOSNAŽNI PREDMETI | TRAJANJE POSTUPKA U PREDMETIMA |
| 2014 | 41 | 15 | oko 6 mjeseci |
| 2015 | 78 | 15 | oko 6 mjeseci |
| 2016 | 144 | 120 | oko 6 mjeseci |
| 2017 | 179 | 111 | 3-6 mjeseci |
| 2018 | 152 | 83 | 3 mjeseca |
| 2019 | 304 | 240 | 3 mjeseca |
| 2020 | 97 | 59 | 3-6 mjeseci |

Uprava policije

|  |  |  |  |
| --- | --- | --- | --- |
| GODINA | BROJ KRIVIČNIH PRIJAVA | BROJ PRIJAVLJENIH LICA | BROJ KRIVIČNIH DJELA |
| 2014 | 5 | 5 | 5 **-** Neovlašćeno iskorišćavanje autorskog djela ili predmeta srodnog prava čl. 234 KZ CG |
| 2015 | / | / | / |
| 2016 | / | / | / |
| 2017 | / | / | / |
| 2018 | / | / | / |
| 2019 | 4 | 4 | 4 **-** Neovlašćeno iskorišćavanje autorskog djela ili predmeta srodnog prava čl. 234 KZ CG |
| 2020 | / | / | / |
| 2014-2020 | 9 | 9 | 9 **-** Neovlašćeno iskorišćavanje autorskog djela ili predmeta srodnog prava čl. 234 KZ CG |

Na osnovu statističkih podataka svih institucija uključenih u sprovođenje prava intelektualne svojine evidentno je da institucije naporno rade na zaštiti ovih prava. Međutim, neophodno je raditi na njihovom daljem unaprjeđenju. U oblasti registarcije prava intelektualne svojine treba uticati podsticajno, kako bi došlo do porasta dinamike u pogledu registracije prava intelektualne svojine u Crnoj Gori. Dalje, jedan od ključnih izazova u sprovođenju prava intelektualne svojine je povećati broj istraga, krivičnih postupaka i donesenih presuda u kršenju prava intelektualne svojine, a što je i u skladu sa preporukama Evropske komisije.

**8. Informacione usluge i registri**

Na području informacionih usluga i registara obavljaju se poslovi koji se odnose na: praćenje, predlaganje i uvođenje novih tehničkih rješenja, a posebno onih koja se odnose na softverska rješenja za registre prijava i priznatih prava za patente, žigove i industrijske dizajne, iniciranje poboljšanja pomenutih rješenja u kontekstu crnogorskih potreba i posebnosti, kao i međunarodnih trendova, što podrazumijeva i pripremu za integraciju u najvažnije IT alate iz oblasti industrijske svojine, i to:

U oblasti patenata:

- **Novi informacioni sistem za patente** razvijen je 2016. godine, kroz plan bilateralne saradnje sa EPO-om. IT rješenje je dizajnirano na bazi tehničke dokumentacije Zavoda za intelektualnu svojinu Republike Hrvatske. Sistem pokriva sve komponente neophodne za kvalitetan proces ispitivanja patenata. Pored ovoga, najvažnija stvar koju treba napomenuti je da sistem podržava i full text data (svi podaci u tekstu), kako bi pretraživanje bilo moguće po opisu patenta i patentnim zahtjevima, a ne samo po bibliografskim podacima. Takođe, sistem je otvoren za integraciju sa eksternim servisima, u cilju razmjene podataka sa relevantim institucijama po propisanom međunarodnom st.36 standardu.

- **Espacenet** je besplatna online baza patentne dokumentacije razvijena od strane EPO-a. Sadrži preko 100 miliona patentne dokumentacije, u kojoj se nalaze i podaci o patentima priznatim u Crnoj Gori. Trenutni podaci su bibliografski, dok će full text data (opis patenta i patentni zathjevi) biti dostupni za sve patente 2023. godine.

- **Objedinjeni registar evropskih patenata (Federated European Patent Register)** omogućava objedinjeno pretraživanje patentnih registara država članica EPO-a. Takođe, nudi podatke o pravnom statusu EP patentnih dokumenata u nacionalnoj fazi. Pored brzog pristupa osnovnim podacima iz nacionalnih registara, omogućen je i direktan link na javni dio registara zemalja koje su dio ovog servisa. Integracija je planirana za 2023. godinu.

- **Front-office (e-filing)** je sistem za elektronsko podnošenje prijave i dokumentacije za patente. Implementacija je planirana za 2023. godinu.

U oblasti žiga:

- **WIPO IPAS sistem** je sistem WIPO-a za automatizaciju industrijske svojine, koji automatizuje IP poslovne i administrativne procese, i to od prijema prijave do registracije. Takođe, uključuje akcije nakon registracije, kao što su obnove, promjene, publikacija itd. Pored toga, podržava i unaprijeđene alate za pretraživanje i omogućava korisnicima da prate registraciju/aplikaciju u svim fazama obrade. Sistem je otvoren za integraciju sa eksternim servisima, u cilju razmjene podataka sa relevantim institucijama, po propisanom medjunarodnom st.66 standardu. IPAS se koristi u preko 50 zemalja širom svijeta (Srbija, Bosna i Hercegovina i Sjeverna Makedonija od zemalja regiona). Implementacija je završena 1. januara 2019. godine.

- **eRegistar** je jedinstveni Registar koji sadrži bibliografske podatke o prijavama i registrovanim žigovima, propisane zakonom. Ovi podaci su dostupni na sajtu, preko kojeg korisnici usluga na vrlo jednostavan način mogu doći do traženih informacija. Implementacijom IPAS sistema i ovaj segment je značajno unaprijeđen.

- **TMview** je besplatna online baza žigova EUIPO-a, koja omogućava veoma jednostvano pretraživanje žigova sadržanih u nacionalnim bazama 68 zavoda, kao i u međunarodnim bazama EUIPO-a i WIPO-a (Madrid Monitor). Informacije se mogu naći na jezicima svih zemalja, uključujući i crnogorski, što korisnicima dodatno olakšava pristup informacijama. Integracija je završena 12. marta 2018. godine.

- **WIPO Madrid modul** je razvijen da upravlja međunarodnim registracijama žigova (Madridski sporazum/protokol). Takođe, omogućava automatsko preuzimanje i importovanje svih notifikacija (generisanih od strane Međunarodnog biroa) u IPAS sistem. Nakon implementacije ovog modula značajno će biti unaprijeđen postupak ispitivanja, a samim tim i kvalitet usluga. Implementacija je planirana za 2023. godinu.

- **CESTO (A common support tool for examiners)** je alat EUIPO-a koji olakšava postupak ispitivanja žiga, lakim pristupom najrelevantnijim međunarodnim online bazama podataka, a sve u cilju dobijanja informacije o apsolutnim razlozima. Međunarodne online baze su: Tmview (68 zemalja, vise od 51,9 miliona žigova), WIPO Madrid Monitor, WIPO 6ter (državne zastave i amblemi, kao i zastave i amblemi međunarodnih međuvladinih institucija) i INN baza podataka Svjetske zdravstvene organizacije (generika kod ljekova). Benefiti za ispitivače su brz i jednostavan pristup podacima za žig i informacijama o apsolutnim razlozima, poboljšanje i ubrzanje postupka ispitivanja žiga i efikasnost na većem nivou. Integracija je planirana za drugu polovinu 2022. godine.

- **TMclass** je alat EUIPO-a kojipomaže u pretraživanju i klasifikaciji roba i usluga (pojmova) potrebnih za podnošenje prijave žiga. Takođe, može se prevesti spisak roba i usluga i provjeriti pojavljuju li se ti pojmovi u klasifikacijskim bazama podataka nacionalnih zavoda. Moguće je pretraživati sa i na 31 jeziku, uključujući i crnogorski. Integracija završena 20. oktobra 2014. godine.

- **HDB (Harmonised Database)** je besplatna online baza podataka roba i usluga (neophodnih za klasifikaciju u svrhu registracije žiga), razvijena od strane EUIPO-a. Ova harmonizovana baza sadrži preko 60.000 termina prevedenih na jezike svih zemalja, uključujući i crnogorski. Benefiti za korisnike/aplikante su jednostavnija i kvalitetnija klasifikacija roba i usluga, poboljšanje i ubrzanje postupka ispitivanja žiga i efikasnost na većem nivou. Implementacija je završena 5. oktobra 2021. godine.

**- Front-office (e-filing)** je sistem za elektronsko podnošenje prijave i dokumentacije za žig, razvijen od EUIPO-a. Implementacija je planirana tokom 2023. godine.

U oblasti dizajna:

- **WIPO IPAS sistem za industrijski dizajn** je sistem WIPO-a za automatizaciju industrijske svojine, koji automatizuje IP poslovne i administrativne procese, i to od prijema prijave do registracije. Takođe uključuje akcije nakon registracije, kao što su obnove, promjene, publikacija itd. Pored toga, podržava i unaprijeđene alate za pretraživanje. Takođe, sistem je otvoren za integraciju sa eksternim servisima, u cilju razmjene podataka sa relevantim institucijama, po propisanom međunarodnom st.86 standardu. IPAS se koristi u preko 50 zemalja sirom svijeta (Srbija, Bosna i Hercegovina i Sjeverna Makedonija od zemalja regiona). Implementacija je planirana do kraja 2022. godine.

- **Designview** je besplatna online baza industrijskog dizajna EUIPO-a. Omogućava veoma jednostavno pretraživanje dizajna sadržanih u nacionalnim bazama 68 zavoda, kao i u međunarodnim bazama EUIPO i WIPO (Madrid Monitor). Informacije se mogu naći na jezicima svih zemalja, uključujući i crnogorski, što korisnicima dodatno olakšava pristup informacijama. Integracija je završena 28. maja 2018. godine.

- **DesignClass** je besplatna online baza podataka bazirana na Lokarnskoj klasifikaciji za industrijski dizajn, razvijena od strane EUIPO-a. Ova baza sadrži oko 12.000 termina prevedenih na jezike svih zemalja, uključujući i crnogorski. Implementacija je završena 13. jula 2020. godine.

- **HDBPI (Harmonised database for product indications)** je besplatna online baza podataka bazirana na Lokarnskoj klasifikaciji za industrijski dizajn, razvijena od strane EUIPO-a. Ova harmonizovana baza sadrži preko 60.000 termina prevedenih na jezike svih zemalja, uključujući i crnogorski. Implementacija je završena 13. jula 2020. godine.

- **Front-office (e-filing)** je sistem za elektronsko podnošenje prijave i dokumentacije za industrijski dizajn, razvijen od EUIPO-a. Implementacija je planirana tokom 2023. godine.

**9. Javna svijest o intelektualnoj svojini**

Za razliku od svojine na tjelesnim stvarima, koju svako prihvata kao pravnu i moralnu vrijednost, intelektualna svojina je koncept koji neupućeno lice ne prepoznaje i ne prihvata intuitivno. Naprotiv, riječ je o kontra-intuitivnom konceptu, jer on nameće pravne granice slobodnom korišćenju nečega što nije podložno fizičkim ograničenjima. Ova okolnost predstavlja specifičan izazov uspješnoj primjeni prava intelektualne svojine u svim zemljama, pa i u Crnoj Gori.

U proteklim godinama nije bilo dovoljno aktivnosti na promovisanju tzv. kulture intelektualne svojine, čime bi se, s jedne strane, široj javnosti približilo razumijevanje razloga za nužnost poštovanja prava intelektualne svojine i, s druge strane, stvaraocima, investitorima i privredi predočile potencijalne koristi od nje.

Pored povremenih stručnih skupova, najkorisnija je bila akcija koju je inicirala Radna grupa za organizovanje i sprovođenje zajedničkih akcija usmjerenih na sprječavanje i suzbijanje vršenja povreda prava intelektualne svojine pod nazvom „Dani zajedničke akcije“ i javne kampanje (javni forumi, okrugli stolovi, obuke). Tokom 2018. godine je sprovedeno sedam takvih događaja- 4 dana zajedničkih akcija i 3 javne kampanje o suzbijanju krivotvorenja i piraterije, u 2019. takođe sedam - 3 dana zajedničkih akcija, 1 javna tribina, 1 edukacija i 2 okrugla stola, a u 2020. tri - 2 dana zajedničkih akcija i 1 okrugli sto. Dani zajedničke akcije su kombinacija podizanja svijesti i sprovođenja prava intelektualne svojine širom zemlje. Oni su rezultirali nizom kontrola preduzeća od strane Tržišne inspekcije i Uprave policije. Pored toga, Uprava prihoda i carina je tokom Dana zajedničke akcije zadržala određenu količinu robe za koju se sumnja da povrjeđuje prava intelektualne svojine.

Uz to, svake godine se putem pojedinih elektronskih medija javnost obavještava o Svjetskom danu knjige (23. april), Svjetskom danu intelektualne svojine (26. april) i Međunarodnom danu pronalazača (9. novembar).

U sistemu osnovnog i srednjeg obrazovanja, prava intelektualne svojine se ne pojavljuju kao posebna tema nastavnog plana i programa, dok je na univerzitetima, posebno jedinom državnom univerzitetu, učinjen određeni napredak posljednjih godina. Na primjer, po prvi put, nedavno je u zvanične nastavne planove i programe osnovnih studija Pravnog fakulteta UCG uveden predmet iz prava intelektualne svojine. Takođe, neposredno prije pandemije COVID 19, održan je Dan/predavanje o intelektualnoj svojini na Univerzitetu Crne Gore, u organizaciji ZIS-a.

Direkcija za intelektualnu svojinu (raniji ZIS) ima potpisan Memorandum o razumijevanju sa Privrednom komorom radi podizanja svijesti i jačanja kapaciteta, što je rezultiralo zajedničkim organizovanjem više okruglih stolova, radionica i seminara.

Bitan segment i borbe protiv krivotvorenja robe je i podizanje svijesti javnosti, pa stoga Uprava prihoda i carina posvjećuje pažnju informisanju javnosti o značaju zaštite intelektualne svojine i ulozi carine. U cilju većeg stepena informisanosti fizičkih lica, kreiran je novi moderan informativni servis, koji je aktivan od početka 2020. godine, putem kojeg se fizička lica mogu na lak i brz način informisati o carinskim procedurama. Na njemu su istaknute i informacije vezane za intelektualnu svojinu, jer je trend naručivanja raznih roba preko interneta u porastu, kako u svijetu tako i u Crnoj Gori, a da bi se ukazalo građanima da vode računa da ne naručuju/uvoze robu koja nije originalna (krivotvorena roba) i da, ukoliko carinski organ posumnja da je pošiljka krivotvorena, može doći do njenog privremenog oduzimanja i preduzumanja daljih propisanih mjera, što u konačnom može dovesti do trajnog oduzimanja robe i njenog uništenja. Servis je dostupan na linku http://info.carina.co.me/ i prilagođen je svim uređajima (telefon, lap top, tablet, kompjuter).

III STRATEŠKI I OPERATIVNI CILJEVI

**1. Ciljevi Strategije**

Opšti ciljevi Strategije (strateški ciljevi) definisani su na osnovu analize aktuelnog stanja, iskustava u primjeni Nacionalne strategije intelektualne svojine za period 2012. do 2015. godine, dobijenih povratnih informacija od zainteresovanih strana i procjene prioriteta Crne Gore u unaprjeđivaju stanja u ovoj oblasti.

Procjena prioriteta zasniva se na sljedećoj viziji Crne Gore do 2025. godine:

* Uspostavljen je nivo pravne zaštite intelektualne svojine koji je sličan nivou koji postoji u Evropskoj uniji, uključujući i efikasna sredstva za sprovođenje tih prava.
* Upravni organi za priznanje i oglašavanje ništavim/ukidanje prava intelektualne svojine izvršavaju svoje upravne nadležnosti na brz i efikasan način, zahvaljujući dobroj unutrašnjoj organizaciji, obučenosti zaposlenih i korišćenju savremene informaciono-komunikacione tehnologije.
* Zahvaljujući povećanom kapacitetu, boljoj obučenosti i intenzivnijoj međusobnoj i međunarodnoj saradnji Uprave policije, Uprave za inspekcijske poslove, Uprave prihoda i carine, Državnog tužilaštva i sudova, nivo piraterije i krivotvorenja robe sveden je na prosjek koji postoji u Evropskoj uniji, dok se sve povrede prava intelektualne svojine procesuiraju u najkraćem roku.
* Uspostavljeni su mehanizmi interakcije između naučno-istraživačkih organizacija i privrede, kao i mehanizmi za olakšavanje kontakta između nosilaca prava intelektualne svojine i korisnika predmeta zaštite.
* Relevantna javnost razumije i podržava koncept zaštite intelektualne svojine.

Ključni izazov za realizaciju ciljeva Strategije predstavljaju sljedeće okolnosti. Prvo, tokom 2021. godine izvršene su promjene u organizaciji organa državne vlasti.godine Postoji mogućnost dodatnih promjena i kod organa koji su Strategijom zaduženi za određene aktivnosti u realizaciji ciljeva Strategije. Drugo, ekonomske posljedice Covid19 pandemije su dosta teške, što će neminovno dovesti do budžetskih restrikcija tokom važenja Strategije. Iako su projekcije materijalnih sredstava za sprovođenje Strategije imale u vidu buduće budžetske restrikcije, postoji rizik nastupanja finansijskih teškoća prilikom realizacije ciljeva Strategije. Treće, kao i u mnogim drugim zemljama, postoji davno naslijeđeni nedostatak poštovanja prava intelektualne svojine, posebno autorskih i srodnih prava, od strane značajnog broja članova društva.

Sistematizacija mogućih ciljeva strategije prati sistematizaciju iz Rezimea ključnih nalaza i identifikovanih izazova.

* 1. Pravno-institucionalni okvir funkcionisanja zaštite intelektualne svojine

|  |  |
| --- | --- |
| **Strateški ciljevi** | **Operativni ciljevi** |
| **1. Ažurirati zakone i članstvo u međunarodnim sporazumima koji uređuju materiju intelektualne svojine u skladu sa potrebama uzrokovanim dinamikom faktičkih i pravnih okolnosti** | * Kontinuirano usaglašavati zakone koji uređuju materiju intelektualne svojine sa relevantnim propisima EU u okviru procesa pristupanja Crne Gore EU * Okončati postupak sticanja punopravnog članstva Crne Gore u Evropskoj patentnoj organizaciji * Pristupiti međunarodnim sporazumima u skladu sa obavezama iz SSP-a i sa interesima Crne Gore |
| **2. Unaprijediti administrativne resurse radi povećanja efikasnosti postupka za priznanje, poništaj/ukidanje prava intelektualne svojine** | * Razmotriti, u cilju buduće optimizacije, statusno organizacionu raspodjelu nadležnosti za poslove intelektualne svojine * Podići IT infrastrukturu na viši nivo * Obezbijediti kadrovske pretpostavke za stručno i efikasno vršenje nadležnosti Ministarstva ekonomskog razvoja * Pojačati stručnu obuku zaposlenih |
| **3.** **Uspostaviti/ojačati informaciono-edukacionu funkciju upravnih organa koji su nadležni za priznanje, poništaj/ukidanje prava intelektualne svojine** | * Preduzeti organizacione i kadrovske korake ka osposobljavanju upravnih organa da privredi pružaju uslugu pre-dijagnoze u materiji kojom se bave |

* 1. Pravno-institucionalni okvir odnosa između nosilaca prava intelektualne svojine i korisnika predmeta zaštite

|  |  |
| --- | --- |
| **Strateški ciljevi** | **Operativni ciljevi** |
| **4. Uspostaviti nacionalnu posredničku strukturu za intelektualnu svojinu** **i transfer tehnologije** | * Stvoriti prostorne, materijalne, organizacione i kadrovske pretpostavke za osnivanje Centra pri Naučno-tehnološkom parku Crne Gore * Obezbijediti kontinuirano i održivo finansiranje za intelektualnu svojinu i aktivnosti transfera tehnologije * Stvoriti kvalifikovan ljudski kapital za podršku aktivnosti prenosa i komercijalizacije intelektualne svojine |
| **5.** **Preispitati i eventualno revidirati zakonske norme kojima se uređuje distribucija prava intelektualne svojine na nematerijalnim dobrima stvorenim u radnom odnosu, po narudžbi ili u okviru javne nabavke, kako bi se obezbijedili uslovi za efikasniju privrednu primjenu tih dobara** | * Preispitati, u skladu sa iskustvima drugih naprednih zemalja, propise u oblasti zaštite pronalazaka, dizajna i autorskih djela, nastalih u radnom odnosu ili po narudžbi * Preispitati, u skladu sa iskustvima drugih naprednih zemalja, propise u oblasti zaštite pronalazaka, dizajna i autorskih djela, nastalih u okviru javne nabavke |

* 1. Pravno-institucionalni okvir za rješavanje sporova i sprječavanje povreda prava intelektualne svojine

|  |  |
| --- | --- |
| **Strateški ciljevi** | **Operativni ciljevi** |
| **6.** **Povećati efikasnost državnih institucija u oblasti rješavanja sporova i sprječavanja povreda prava intelektualne svojine** | * Obezbijediti kadrovsku popunjenost * Unaprijediti informaciono-tehnološku podršku * Afirmisati alternativno rješavanje sporova * Unaprijediti obuku zaposlenih * Unaprijediti međunarodnu saradnju * Unaprijediti međuresorsku saradnju * Efektivno proširiti polje dejstva na sajber prostor * Korišćenjem raspoloživih evropskih i drugih fondova, obezbijediti stalno unaprjeđenje sistema izvještavanja o statističkim pokazateljima koji se odnose na registraciju prava intelektualne svojine i njihovu primjenu od strane nadležnih organa javne vlasti u Crnoj Gori, u cilju: (a) obezbjeđivanja relevantnih podataka za donosioce odluka u Crnoj Gori i (b) ostvarivanja stalne usklađenosti sa promjenama sistema izvještavanja koje primjenjuju države članice Evropske unije |
| **7.** **Podizanje svijesti o alternativnom rješavanju sporova u vezi sa nazivima internet domena** | * Aktivnosti podizanja svijesti o načinima alternativnog rješavanja sporova |

* 1. Javna svijest o intelektualnoj svojini

|  |  |
| --- | --- |
| **Strateški ciljevi** | **Operativni ciljevi** |
| **8.** **Unaprijediti javnu komunikaciju državnih institucija koje se bave intelektualnom svojinom** | * Povećati kvalitet sadržaja internet stranica u pogledu informacija o intelektualnoj svojini * Uvesti „dane otvorenih vrata“ |
| **9.** **Tematizacija intelektualne svojine u školskom i fakultetskom obrazovnom sistemu, poslovnom okruženju i u široj javnosti** | * Organizovati prigodna predavanja o intelektualnoj svojini * Razmotriti mogućnost uvođenja interdisciplinarnih master studija iz prava intelektualne svojine na Univerzitetu Crne Gore * Održavati tematske konferencije namijenjene preduzetnicima i malim i srednjim preduzećima * Izdavati i distribuirati u papirnom i elektronskom obliku informativne brošure |

IV NAČIN IZVJEŠTAVANJA I EVALUACIJE

Strategija obuhvata period od 2022. do 2025. godine. Osnov za praćenje sprovođenja i odgovarajućeg izvještavanja o sprovođenju Strategije je Akcioni plan za njeno sprovođenje, kojim su definisane aktivnosti, nosioci realizacije, indikatori rezultata, vremenski rok za realizaciju i potrebna finansijska sredstva, u mjeri mogućeg. Akcioni plan se donosi na četiri godine, za period 2022-2025, onosno za cijelo vrijeme trajanja Strategije. Ovo iz razloga što se čitav niz aktivnosti mora relizovati u kontinuitetu i na ovome je insistirao WIPO, koji je bio partner i dao ogromnu podršku u izradi dokumenta. Takođe, Strategija i prateći Akcioni plan predstavlju odraz posvećenosti Crne Gore na ispunjavanju obaveza iz postupka pristupanja Crne Gore Evropskoj uniji, naročito ispunjava četvrtog završnog mjerila. Iz tog razloga se Akcioni plan odnosi na period od četiri godine, s obzirom da će isti, zajedno sa Strategijom, biti predmet ocjene od strane Evropske komisije, pa je od posebnog značaja to da se Evropskoj komisiji predstavi da su sve neophodne radnje i aktivnosti predviđene Akcionim planom. U cilju postizanja ciljeva Strategije, u njenu implementaciju biće uključen značajan broj institucija. Nadležne institucije dostavljaće polugodišnje i godišnje izvještaje o realizaciji strateških mjera i aktivnosti definisanih Akcionim planom Ministarstvu ekonomskog razvoja i Koordinacionom timu za sprovođenje prava intelektualne svojine. Praćеnjеm ćе sе idеntifikovati ostvarеni napredak, dеtaljnijе analizirati problеmi i prеprеkе nastalе u procеsu sprovođеnja Stratеgijе i Akcionog plana. Saglasno navedenom, Ministarstvo ekonomskog razvoja će Vladi Crne Gore dostavljati godišnji izvještaj o realizaciji Stratеgijе i Akcionog plana.

Evaluacija primjene Strategije neće se raditi, za sada. U budućoj saradnji sa WIPO-om napraviće se procjena da li je, uz angažovanje njihovog eksperta, potrebno izvršiti evaluaciju i sagledati ostvarenost strateških i operativnih ciljeva, o čemu će Vlada Crne Gore biti izviještena kroz posljednji izvještaj o realizaciji Strategije i Akcionog plana za njeno sprovođenje.